Nak pilihkah BN, PH yang tawar calon dituduh rasuah? Soal Azmin

Pengarah Pilihanraya Perikatan Nasional Datuk Seri Mohamed Azmin Ali menyelar sikap hipokrit Barisan Nasional (PH) dan Pakatan Harapan (PH) kerana menawarkan kerajaan yang stabil dan bersih, tetapi pada masa sama meletakkan calon yang terpalit dengan tuduhan rasuah.

Sebaliknya, Azmin berkata ini berbeza dengan Perikatan Nasional, di mana tiada seorang pun calon Pilihan Raya Umum Ke-15 (PRU-15) terjerat dalam mana-mana kes mahkamah.

Oleh itu, katanya pengundi yang akan keluar memilih kerajaan baharu pada 19 November ini harus membuat pertimbangan dengan menyokong calon yang bersih demi masa depan generasi yang akan datang.

“Bagi saya jawapannya mudah. Pendirian yang diambil oleh Perikatan Nasional tidak sama dengan pendirian di sebelah sana. Mereka bicara soal bersih, reformasi tetapi lihat saja calon-calon yang ditawarkan UMNO dan Barisan Nasional.

“Ada di kalangan mereka yang sedang turun naik mahkamah. Ada di kalangan mereka yang sedang bergelumang dengan salah guna kuasa. Tetapi mereka (UMNO) langsung tidak rasa malu untuk mengemukakan kertas penamaan calon pada 5 November lalu,” katanya pada pentas PRU-15 Perikatan Nasional di Kuala Langat, malam tadi (9 November 2022).

Begitu juga, kata Azmin dengan PH, yang mendabik dada bahawa mereka kerajaan reformasi yang ingin membawa pembaharuan dan menentang amalan rasuah.

“Tetapi berapa banyak calon Pakatan Harapan yang sedang berdepan dengan pelbagai tuduhan rasuah di dalam mahkamah. Langsung tidak rasa malu untuk mengemukakan kertas penamaan calon pada hari penamaan calon.

“Jadi di mana kesungguhan mereka… di mana komitmen mereka untuk membentuk kerajaan yang bersih yang prihatin kepada rakyat.

“Tetapi Perikatan Nasional, kita bersyukur ke hadrat Allah Taala kerana seluruh pimpinan Perikatan Nasional daripada calon kita di Marang, di Pagoh, di Kuala Langat, Sepang dan di seluruh negara adalah calon-calon yang bersih, tidak rasuah dan tidak pernah didakwa di dalam mahkamah kerana amalan rasuah dan salah guna kuasa,” katanya.

Azmin berkata perkara sedemikian sepatutnya menjadi pertimbangan pengundi dalam memilih siapa yang sepatutnya diberi amanah untuk membentuk Kerajaan Persekutuan dan negeri.

“Ini yang harus diberikan pertimbangan… inilah sebab wujudnya Perikatan Nasional atas pemikiran yang panjang, wawasan yang jauh, yang dilontarkan Tan Sri Abdul Hadi Awang (Presiden PAS) yang bincang panjang dengan Tan Sri Muhyiddin Yassin (Presiden Bersatu) pada awal 2020.

“Bagaimana mungkin kita dapat kekuatan dan pemikiran untuk membentuk kerajaan yang kuat, yang gagah, yang bersih, yang stabil demi umat dan negara Malaysia,” katanya.

Beliau bersyukur walaupun tempoh pentadbiran Kerajaan Perikatan Nasional itu singkat tetapi memainkan peranan besar kepada seluruh rakyat Malaysia.

Sehubungan itu, Azmin mengajak rakyat, khususnya pengundi, supaya dengan berani memilih Perikatan Nasional bagi membentuk sebuah kerajaan baharu yang Prihatin, Bersih dan Stabil (PN BEST).


Singapura lanjut visa bekas Presiden Sri Lanka 14 hari lagi: Sumber

Singapura membenarkan bekas Presiden Sri Lanka Gotabaya Rajapaksa untuk tinggal di republik selama 14 hari lagi, dua sumber yang mengetahui perkara itu memberitahu Reuters hari ini.

Pas lawatan jangka pendek yang dikeluarkan ketika Rajapaksa tiba dalam lawatan peribadi dua minggu lalu telah dilanjutkan, kata dua sumber di Colombo dan Singapura.

Rajapaksa kini boleh tinggal di Singapura sehingga 11 Ogos.

Pihak Berkuasa Imigresen dan Pusat Pemeriksaan di Singapura tidak menjawab permintaan untuk pengesahan lanjutan berhubung pelanjutan tempoh masa itu.

Rajapaksa mendarat di Singapura pada 14 Julai, sehari selepas melarikan diri dari negaranya yang dilanda krisis melalui Maldive, berikutan kebangkitan rakyat yang memaksa beliau meletakkan jawatan sebagai presiden.

Pada masa itu, kerajaan Singapura berkata beliau tidak diberikan suaka, dan berada di negara itu untuk lawatan peribadi.

“Saya percaya dia akhirnya akan mempertimbangkan untuk kembali ke Sri Lanka tetapi tidak ada pendirian politik atau yang pasti mengenai perkara ini,” kata jurucakap kerajaan Sri Lanka Bandula Gunwardena.

Perdana Menteri enam kali Ranil Wickremesinghe mengambil alih jawatan presiden berikutan kemenangan dalam undian di Parlimen selepas Rajapaksa melarikan diri dari negara itu dan meletak jawatan.

Negara yang mempunyai 22 juta penduduk itu telah lumpuh akibat krisis ekonomi yang dahsyat selama beberapa bulan, dengan kekurangan bahan api, makanan dan keperluan lain, apabila rizab pertukaran asing yang diperlukan untuk import penting menurun ke paras terendah. – Reuters


AS tambah simpanan vaksin cacar monyet Jynneos Bavarian Nordic

Amerika Syarikat (AS) menjangkakan menerima tambahan 300,000 dos vaksin Jynneos Bavarian Nordic bagi menangani cacar monyet dalam beberapa minggu akan datang, tatkala kes di seluruh negara itu melonjak kepada 45 pada Jumaat, berbanding 25 kes empat hari lalu.

AS pada masa ini memiliki kira-kira 72,000 dos Jynneos dalam stok nasional strategiknya, kata Dawn O’Connell, penolong setiausaha untuk persediaan dan tindak balas di Jabatan Kesihatan dan Perkhidmatan Kemanusiaan AS.

Terdahulu pada Jumaat, AS telah membuat pesanan pukal untuk tambahan 500,000 dos vaksin bagi hantaran lewat tahun ini.

Syarikat itu berkata jumlah inventori AS bagi vaksin itu akan mencapai hampir dua juta dos apabila digabungkan dengan pesanan 2020 untuk 1.4 juta dos.

Vaksin keluaran syarikat Denmark itu, yang dibangunkan dengan sokongan Pihak Berkuasa Penyelidikan dan Pembangunan Termaju Bioperubatan HHS, diluluskan untuk merawat kedua-dua cacar monyet dan cacar biasa.

O’Connell memberitahu bahawa AS telah bersetuju untuk menjual kira-kira 215,000 dos vaksin itu kembali kepada Bavarian Nordic untuk digunakan di Eropah.

Dos AS dikeluarkan masih menunggu kelulusan Pentadbiran Makanan dan Ubat-Ubatan (FDA) AS.

“Tidak masuk akal bahawa semasa kami menunggu FDA menyelesaikan pemeriksaan, kami mengambil kira dos yang boleh digunakan oleh rakan sekerja antarabangsa kami di Eropah,” katanya.

O’Connell menjangka FDA akan memeriksa pengeluaran dalam beberapa minggu akan datang.

AS juga mempunyai lebih daripada 100 juta dos ACAM2000, vaksin cacar daripada Emergent BioSolutions, yang juga berkesan terhadap cacar monyet.

O’Connell berkata AS mempunyai lebih daripada cukup dos untuk memenuhi permintaan AS.

Cacar monyet, penyakit endemik di negara-negara Afrika, telah merebak secara global pada bulan lalu, dengan lebih 1,300 kes dilaporkan di negara yang tidak endemik, kebanyakannya di Eropah.

Virus ini disebarkan terutamanya melalui sentuhan langsung dengan cecair badan atau kudis seseorang yang menghidap cacar monyet, atau melalui sentuhan langsung dengan bahan yang telah disentuh oleh orang yang dijangkiti.

Virus itu juga mungkin merebak melalui rembesan pernafasan. – Agensi


Singapura tarik balik sekatan kemasukan pengembara dari Afrika

Republik itu akan menarik balik sekatan perjalanan kepada pengembara dari 10 negara Afrika dari memasuki dan transit ke negara itu.

Kementerian Kesihatan (MOH) Singapura memaklumkan, penarikan balik sekatan itu berkuat kuasa mulai hari ini.

Pengembara yang tiba di Singaparu dengan mempunyai sejarah perjalanan ke negara tersebut dalam tempoh 14 hari akan diletakkan dalam kategori empat.

Individu yang baru tiba, perlu menjalani Ujian Real-Time Reverse Transcription-Polymerase Chain Reaction (RT-PCR) dua hari sebelum berlepas ke Singapura dan pada hari ketibaan.

Selain itu, mereka juga wajib menjalani pemantauan dan kuarantin selama 10 hari di fasiliti yang disediakan.

Sebelum ini, pengembara yang mempunyai sejarah perjalanan ke negara Afrika tidak dibenarkan memasuki dan transit di Singapura kerana penularan varian Omicron di benua berkenaan.

Tindakan itu di ambil sebelum ini sebagai salah satu pendekatan untuk mengawal penularan varian baharu tersebut.

Singapura semalam melaporkan 209 kes baharu dan 100 daripadanya melibatkan kes import, serta satu kematian akibat jangkitan Covid-19 menjadikan angka kumulatif kes di republik itu mencecah lebih 277,764 kes dan 822 korban sejak pertama kali pandemik ini menular.


Blok pembangkang tak setuju potong gaji, gesa kerajaan tambah perbelanjaan pula

Langkah kerajaan Perikatan Nasional (PN) memotong gaji Menteri dan Timbalan Menteri untuk disumbangkan bagi tujuan membiayai tabung Covid-19 tidak dipersetujui blok pembangkang sebaliknya mendesak supaya kerajaan menambah perbelanjaan untuk menampung kos menangani penularan pandemik.

Pakatan Harapan dalam satu kenyataan bersama mengkritik langkah tersebut tidak akan dapat menangani penularan pandemik Covid-19 yang berpunca daripada kelemahan kerajaan sendiri dan kenyataan tersebut juga menolak gesaan supaya Ahli Parlimen blok pembangkang turut memotong gaji mereka.

“Maka pengumuman bahawa Jemaah Menteri tidak akan mengambil gaji selama 3 bulan tidak mampu mengimbangi kegagalan total kerajaan ini, atau meredakan rasa takut rakyat akibat Covid-19 mahupun betapa terdesaknya begitu ramai rakyat Malaysia yang mahu diberi vaksin sekarang,” kata kenyataan tersebut yang ditandatangani Presiden PKR, Datuk Seri Anwar Ibrahim serta Presiden Amanah, Mohamad Sabu dan wakil DAP, Lim Guan Eng.

Pembangkang memberi alasan pemotongan gaji Ahli Parlimen mereka adalah tidak wajar memandangkan ia perlu digunakan untuk operasi pejabat di kawasan masing-masing.

“Menteri-menteri tidak perlu menggunakan elaun Ahli Parlimen mereka untuk biaya staf dan pejabat atau untuk memberi bantuan kepada penduduk di kawasan mereka,” katanya lagi.

Dalam pada itu, pembangkang juga mendesak kerajaan (PN) menambah perbelanjaan dengan peruntukan yang lebih banyak walhal sebelum ini gabungan tersebut sering membidas hutang kerajaan yang meningkat ekoran pinjaman dibuat sebelum ini bertujuan untuk membantu rakyat yang terjejas akibat penularan Covid-19.

“Kerajaan Perikatan Nasional ini sepatutnya lebih berani berbelanja untuk memangkin pertumbuhan ekonomi dan seterusnya menyelamatkan negara dari kancah kemelesetan.

“Suntikan tunai RM5 bilion sahaja langsung tidak memadai apabila Perintah Kawalan Pergerakan (PKP) 3.0 dijangka mendatangkan kerugian RM2.4 bilion sehari, serupa PKP 1.0 dahulu.

“Kesan kerugian kepada ekonomi dijangka berjumlah RM60 bilion bagi PKP 3.0 ini,” kata kenyataan itu lagi.

Tindakan kerajaan dalam memberikan bantuan kwwangan kepada rakyat juga tidak dipersetujui pembangkang atas alasan ia tidak memadai untuk membantu rakyat yang terjejas punca pendapatan mereka.

“Perdana Menteri juga nampaknya meneruskan langkah ekonomi dan kebajikan ortodoks yang sama dengan memberi bantuan one-off, walhal apa yang diperlukan sewaktu kita berada di dalam pandemik global ini adalah siri bantuan kewangan secara berkala untuk menyelamatkan pekerjaan, perniagaan, dan ekonomi negara kita,” kata kenyataan itu lagi.

Semalam, Tan Sri Muhyiddin Yassin memutuskan agar tiga bulan gaji Perdana Menteri, Menteri dan Timbalan Menteri dipotong dan disalurkan ke dalam Akaun Amanah Bencana sebagai membiayai perbelanjaan berkaitan Covid-19.

Muhyiddin berkata, langkah yang diambil itu sebagai tanda kesungguhan kerajaan untuk membantu mereka yang menerima kesan akibat penularan wabak pandemik berkenaan.

“Sepertimana yang telah diamalkan semasa Perintah Kawalan Pergerakan (PKP) pertama tahun lalu.

“Saya ingin memaklumkan tanda sokongan barisan Menteri dan Timbalan Menteri dengan tidak mengambil gaji selama 3 bulan mulai Jun 2021,” katanya dalam perutusan khas Perdana Menteri: Bantuan PKP 3.0 semalam.


229 kes baharu, tiada kematian

Jangkitan harian Covid-19 dalam tempoh 24 jam semalam (Rabu, 22 Februari 2023) naik semula kepada 229 kes, berbanding 184 yang dilaporkan pada Selasa, dan 167 (Isnin), kata Kementerian Kesihatan (KKM), hari ini.

Menurut data laman sesawang Github KKM yang dikemas kini tengah malam tadi, jangkitan baharu itu, termasuk enam kes melibatkan kanak-kanak berusia 0 hingga 12 tahun, berbanding tujuh yang dicatat pada Selasa.

Tiga daripada kes itu melibatkan kanak-kanak berusia 0 hingga empat tahun, dan tiga lagi kes (lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,041,587 kes, dengan 4,995,306 pesakit telah pulih, termasuk 227 yang sembuh semalam.

Daripada jumlah jangkitan semalam juga, 178 kes melibatkan individu yang telah menerima suntikan vaksin penggalak; 32 kes (individu lengkap vaksinasi); satu kes (individu belum lengkap vaksinasi); dan 18 kes (individu tidak divaksinasi).

Menurut data laman sesawang KKMNow pula, sebanyak 9,324 kes masih aktif, naik berbanding 9,322 pada Selasa.

Sehingga semalam juga seramai 9,001 pesakit Covid-19 masih menjalani kuarantin di rumah (8,986 pada Selasa), sementara 315 pesakit mendapatkan rawatan di hospital, turun semula berbanding 328 pada Selasa.

Jumlah pesakit yang dimasukkan ke unit rawatan rapi sehingga semalam kekal lapan orang, dengan enam daripadanya memerlukan alat bantuan pernafasan.

KKM juga melaporkan tiada pesakit meninggal dunia akibat komplikasi Covid-19 semalam.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,957 kes, termasuk 7,873 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Peningkatan jenayah siber pintar, salah guna data pengguna

Krisis pandemik Covid-19 yang menyerang seluruh dunia telah menjadikan transformasi digital ‘mengambil tempat’ lebih cepat daripada apa yang dijangkakan termasuklah urusniaga secara e-dagang di Malaysia.

Analisis oleh GlobalData, sebuah syarikat konsultan yang berpangkalan di United Kingdom pada September tahun lepas menyatakan pasaran e-dagang Malaysia dianggarkan mencatat pertumbuhan 24.7 peratus pada 2020 dan nilai pasarannya dijangka mencapai RM51.6 bilion menjelang 2024.

Dengan pembelian secara dalam talian menjadi trend baharu, ia pastinya menjadi petanda positif kepada perkembangan ekonomi negara dan membantu memudahkan urusan jual beli meskipun dalam keadaan yang terhad dan tidak boleh bersemuka disebabkan pandemik.

Namun, penggunaan digital seperti media sosial yang lebih tinggi ketika pelaksanaan bekerja dari rumah dilihat menjadi antara punca berlakunya peningkatan kes jenayah siber di Malaysia sejak kebelakangan ini.

Presiden Persatuan Pengguna Siber Malaysia (MCCA) Siraj Jalil menyifatkan tahap kemajuan jenayah siber kini memasuki fasa ‘jenayah siber pintar’ di mana sindiket menggunakan data pengguna untuk memanipulasi mangsa.

Beliau berkata, ramai mangsa jenayah siber khususnya dalam platform e-dagang mudah dimanipulasi bukan kerana mereka tidak mempunyai kesedaran sebaliknya penjenayah sudah berevolusi ke satu tahap berbeza.

Data Hootsuite pada Januari tahun ini menunjukkan pengguna siber di Malaysia adalah antara pengguna tertinggi platform e-dagang di dunia dengan kedudukan keempat dari sudut kadar penembusan dan ketujuh dari aspek penggunaan perbankan digital.

“Justeru, pengguna perlu sentiasa peka dengan sebarang urusan dalam e-dagang antaranya dengan memberi perhatian terhadap ketulenan profil sesebuah iklan, maklumat perniagaan yang berdaftar, akaun bank penerima yang wajib selari dengan nama profil iklan e-dagang, menyemak maklumat akaun atau nombor telefon di aplikasi Semak Mule PDRM serta merujuk kepada orang sekeliling sebelum membuat pembelian secara dalam talian.

“Mereka yang menjadi mangsa jenayah siber perlu segera membuat laporan polis dan menyertakan maklumat perbankan, nombor telefon dan lain-lain, menukar kata laluan akaun perbankan digital dan email, melaporkan kepada pihak jabatan perlindungan data peribadi atau MCMC sekiranya maklumat peribadi disalah guna oleh pihak ketiga.

“Tindakan membuat makluman rasmi di media sosial peribadi juga dapat membantu sebagai memberi peringatan kepada rakan-rakan lain agar tidak menjadi mangsa jenayah siber seterusnya,” katanya.

Dalam pada itu, Pengerusi Ikatan Komuniti Selamat, Tan Sri Lee Lam Thye berkata, susulan keadaan itu sekali gus menjadikan rakyat di negara ini sasaran penjenayah tersebut.

Menurut beliau, pelbagai kes penipuan dalam Internet seperti Macau Scam, Love Scam, pinjaman tidak wujud (ahlong) dan penipuan SMS telah menelan kerugian hampir ratusan juta ringgit.

“Tatkala negara dilanda wabak Covid-19 dan kebanyakan daripada mangsa bekerja di rumah, penipuan sebegini semakin licik berlaku.

“Tidak hairanlah hari demi hari media semakin kerap melaporkan mengenai kes tentang ramai rakyat yang ditipu oleh pelbagai penjenayah siber.

“Walau pun pada keseluruhannya kes jenayah dilihat semakin turun, tetapi sebaliknya kes jenayah indeks siber semakin membimbangkan saban hari,” katanya.

Lam Thye menegaskan, sudah tiba masanya untuk pihak berkuasa memperketatkan undang-undang siber dengan mengenakan hukuman yang lebih tegas terhadap penjenayah yang didapati terlibat dalam sindiket ini.

“Pelbagai cara telah diikhtiarkan oleh pihak berkuasa bagi menentukan langkah yang paling efektif untuk memerangi penjenayah siber ini.

“Bagaimanapun, untuk mengambil tindakan yang benar-benar wajar, kerjasama daripada orang awam khasnya sangat-sangat diperlukan untuk memerangkap penjenayah siber yang licik ini,” katanya.

Masyarakat ujar beliau, juga diingatkan agar lebih berhati-hati ketika ingin menjawab panggilan daripada nombor yang tidak dikenali.

“Sekiranya mendapat panggilan daripada nombor asing dan kemudian mereka memperkenalkan diri daripada agensi-agensi utama negara seperti mahkamah, balai polis mahupun bank negara, segera matikan perbualan dan terus membuat laporan kepada balai polis berdekatan,” katanya.


PN, GPS bekerjasama hadapi PRU15

Perikatan Nasional (PN) dan Gabungan Parti Sarawak (GPS) akan bekerjasama menghadapi Pilihan Raya Umum Ke-15 (PRU15) tidak lama lagi, kata Tan Sri Muhyiddin Yassin, hari ini.

Pengerusi PN yang juga Presiden Bersatu itu berkata Pengerusi GPS Tan Sri Abang Johari Abang Openg bersetuju bekerjasama pada PRU15 setelah PN memberi laluan kepada GPS bertanding pada Pilihan Raya Negeri (PRN) Sarawak.

“Abang Jo kata sekarang kita berdepan dengan pilihan raya negeri, jadi pilihan raya negeri ini lebih kepada pembentukan kerajaan negeri.

“Jadi saya setuju, tetapi PRU15 adalah untuk pembentukan Kerajaan Persekutuan. Jadi Abang Jo faham itu, dan untuk PRU15 ia akan terbuka (mengadakan kerjasama),” katanya pada sidang media di Kucing hari ini.

Sambil menolak dakwaan bahawa PN dan GPS akan bertembung sesama sendiri pada PRU15, beliau berkata kedua-dua gabungan itu akan bekerjasama dalam PRU15.

“Bukan menentang GPS. Kita akan bekerjasama. Jadi sudah tentu kerusi itu ada dan kami (PN) percaya bahawa kami boleh membantu dengan cara menambah kerusi Parlimen untuk kerajaan (Persekutuan).

“Dalam pertemuan saya dengan Abang Johari di kediaman saya beberapa minggu lepas sebelum PRN diadakan, kita ada persefahaman untuk negeri kita akan support GPS.

“Kami mahu kerja bersama untuk kukuhkan kerajaan negeri supaya lebih kuat, dan untuk bantu Sarawak capai sasaran pelan 10 tahun sebagai negeri maju,” katanya.

Sebelum ini, empat ahli Bersatu Sarawak termasuk Timbalan Menteri Tenaga dan Sumber Asli, Datuk Seri Ali Biju bertanding pada PRN Sarawak.

Bagaimanapun, Ali menarik diri setelah menerima nasihat Muhyiddin dan bersetuju menyokong calon GPS, Friday Belik bagi Dewan Undangan Negeri Krian.

Manakala tiga lagi ahli Bersatu dipecat kerana tidak mematuhi arahan diberikan.


‘Flashmob’ barang naik: Polis soal siasat Mat Sabu

Presiden Parti Amanah Negara (AMANAH) Mohamad Sabu dipanggil Bukit Aman berhubung satu klip video yang mengumumkan beberapa siri flashmob untuk membantah kenaikan harga barang.

Ahli Parlimen Kota Raja yang lebih dikenali sebagai Mat Sabu itu dipanggil untuk disoal siasat di ibu pejabat polis Bukit Aman sekitar jam 11.15 pagi semalam, dengan keseluruhan sesi berlangsung kira-kira dua jam, kata peguamnya Faiz Fadzil dalam satu kenyataan di laman Facebook rasmi bekas Menteri Pertahanan itu.

“Siasatan sedang dijalankan mengikut Seksyen 505(b) Kanun Keseksaan kerana didakwa menerbitkan atau mengedarkan sebarang kenyataan dengan niat untuk menimbulkan ketakutan atau kebimbangan kepada orang ramai, dan Seksyen 233 Akta Komunikasi dan Multimedia (CMA) kerana didakwa menyalahgunakan kemudahan rangkaian, ” tulis Faiz.

Faiz berkata beliau menemaniMat Sabu dalam sesi soal siasat itu, dan menambah bahawa dalam proses itu telefon bimbit Mohamad turut dirampas walaupun mereka membantah.

“Ini satu tindakan yang tidak wajar memandangkan video tersebut tiada kaitan dengan telefon bimbit beliau.

“Saya telah menerima arahan beliau untuk mengambil tindakan undang-undang terhadap pihak polis kerana bertindak melanggar hak privasi dan prinsip keadilan yang dijamin Perlembagaan Persekutuan,” katanya.

Dalam catatan terbaharu, Faiz berkata telefon Mat Sabu telah dikembalikan kepada anak guamnya tetapi mereka percaya percubaan dibuat oleh polis untuk mengekstrak data daripada peranti itu.

Pada 16 Julai lalu, Ketua Polis Negara Tan Sri Acryl Sani Abdullah menasihatkan orang ramai supaya menjauhi sebarang demonstrasi awam yang melanggar Akta Perhimpunan Aman 2012.


Anwar sahkan lantikan anak, tapi tak ada elaun

Datuk Seri Anwar Ibrahim mengesahkan anak perempuannya, Nurul Izzah dilantik sebagai sebagai Penasihat Kanan Ekonomi dan Kewangan Perdana Menteri.

Terdahulu, media melaporkan anak Perdana Menteri itu dilantik sejak 3 Januari lalu dan ia kemudiaan disahkan oleh Anwar selepas ditanya media berhubung isu tersebut.

“Ya, saya yang meminta, mempelawa dia untuk bantu saya tetapi saya tidak membayar apa-apa elaun kepada dia,” katanya dipetik laporan BH.

Anwar juga mempertahankan lantikan anak itu walaupun terdapat pertikaian berhubung kelayakan akademiknya untuk dilantik memegang jawatan tersebut di kementerian.

“Saya pun tiada kelulusan berkaitan kewangan tetapi lapan tahun saya menjadi Menteri Kewangan sebelum ini.

“Menteri-menteri Perikatan Nasional (PN) sebelum ini pun tiada kelulusan berkaitan (portfolio) masing-masing. Kalau nak dibangkitkan, mestilah konsisten.

“Apakah benar seorang Menteri Kesihatan mesti seorang doktor? Ataupun seorang Menteri Air mesti seorang jurutera? Tak pernah berlaku macam itu,” katanya lagi.

Dalam pada itu, Timbalan Presiden Bersatu, Datuk Seri Ahmad Faizal Azumu, antara yang memuat naik komen dan ucapan tahniah yang dilihat sinis melalui ciapan di Twitter.

Terdahulu, menurut laporan The Star berhubung lantikan tersebut, Izzah berkata berharap dapat memanfaatkan pengalamannya sebagai ahli Parlimen sebelum ini sejak empat dekad lalu dalam peranan baharunya itu.

“Saya harap melalui pengalaman saya sebagai seorang ahli Parlimen yang terlibat dalam pelbagai bidang ketika berkhidmat sejak empat dekad lalu mampu memberi manfaat dalam mengemudi tadbir urus ekonomi, akauntabiliti dan dasar polisi negara.

“Sebagai sebahagian daripada penyediaan Belanjawan, kami bukan sahaja bertemu kelompok peniaga dan pihak berkepentingan tetapi kami juga mendapatkan input daripada rakyat terutamanya mereka dalam kumpulan B40, dan M40,” katanya.

Pada Pilihan Raya Umum Ke-15 (PRU-15) lalu, Izzah tewas kepada Ketua Pemuda PAS Pulau Pinang, Muhammad Fawwaz Mohamad Jan dengan majoriti 5,272 undi.


Kelantan arah masjid, surau mukim ditutup

Majlis Agama Islam dan Adat Istiadat Melayu Kelantan (MAIK) mengarahkan semua masjid mukim, surau dan musolla di negeri itu ditutup daripada semua aktiviti, termasuk solat fardu, solat Jumaat dan solat Tarawih, mulai esok.

Yang Dipertua MAIK, Tengku Mohamad Rizam Tengku Abdul Aziz bagaimanapun berkata, masjid negeri, bandar dan jajahan dibenar setakat 50 peratus daripada kapasiti masjid selepas penjarakan.

“Aktiviti lain termasuk tazkirah, tadarus al-Quran, iktikaf dan lain-lain tidak dibenarkan. Jemaah hendaklah berada dalam saf dengan penjarakan dua meter,” katanya dalam kenyataan hari ini.

Beliau mengingatkan semua pihak supaya mematuhi sepenuhnya prosedur operasi standard (SOP) yang ditetapkan bagi mengelak dikenakan tindakan.

Difahamkan, tindakan itu diambil susulan peningkatan kes jangkitan Covid-19 yang semakin meningkat di Kelantan.

Hari ini Kementerian Kesihatan Malaysia (KKM) melaporkan 429 jangkitan baharu di seluruh Kelantan dalam tempoh 24 jam sehingga tengah hari tadi.

Sembilan daerah pula masih diklasifikasikan sebagai zon merah membabitkan Kota Bharu; Bachok; Tumpat; Pasir Puteh; Machang; Pasir Mas; Tanah Merah; Kuala Krai dan Jeli.

Masjid bandar dan jajahan yang terbabit dalam arahan terbaharu ini ialah:

Masjid Muhammadi, Kota Bharu
Masjid Al Sultan Ismail Petra, Kubang Kerian
Masjid Al-Ismaili Bandar Baru Pasir Pekan
Masjid Sultan Muhammad II, Telipot
Masjid Sultan Mansor, Kampung Sireh
Masjid D’Raja Long Yunus, Langgar
Masjid Bandar As-Salam, Pengkalan Chepa
Masjid Ismaili Jajahan Tumpat
Masjid Mahmoodi Jajahan Bachok
Masjid Ibrahimi Jajahan Pasir Puteh
Masjid Sultan Yahya Petra, Jajahan Machang
Masjid Tengku Muhammad Faris Petra, Jajahan Kuala Krai
Masjid Tengku Muhammad Faiz Petra, Jajahan Gua Musang
Masjid Sultan Muhammad I, Jajahan Jeli
Masjid Sultan Muhammad III Jajahan Pasir Mas
Masjid Ismail Petra Jajahan Tanah Merah
Masjid Bandar An-Nur Guchil, Kuala Krai.


Tiada pihak boleh desak PM, Ismail Sabri pentingkan integriti: Annuar

Tidak ada mana-mana pihak boleh mendesak Perdana Menteri Datuk Seri Ismail Sabri Yaakob melakukan apa pun perkara yang bertentangan dengan prinsip keluhuran Perlembagaan dan pengasingan kuasa, kata Tan Sri Annuar Musa.

Menteri Komunikasi dan Multimedia itu berkata kerajaan yang ada sekarang mengutamakan integriti, selaras dengan amanat Ismail Sabri yang berulang kali disampaikan kepada jemaah menteri.

“Soal integriti perkara penting bagi kerajaan, terutamanya Perdana Menteri. Beliau menegaskan beberapa kali dalam jemaah menteri supaya pastikan kerajaan ini kekal istiqamah mendahulukan rakyat dan mematuhi prinsip pengasingan kuasa, integriti serta menjaga harapan dan aspirasi rakyat,” katanya pada sidang media selepas sambutan Hari Kebangsaan 2022 di Dataran Merdeka, hari ini (31 Ogos).

Soal integriti perkhidmatan kepada rakyat juga menjadi prinsip utama kerajaan Perikatan Nasional (PN) dipimpin Tan Sri Muhyiddin Yassin sebelum ini.

Ketika pentadbirannya, Muhyiddin turut melantik Ismail Sabri sebagai menteri kanan sebelum diangkat sebagai Timbalan Perdana Menteri.

Mengulas lanjut, Annuar yang juga Ahli PArlimen Ketereh berkata tiada sesiapa yang boleh cuba memaksa Perdana Menteri melakukan sesuatu yang tidak kena dengan keluhuran undang-undang, pengasingan kuasa dan integriti kerajaan.

“Lain-lain cadangan yang lari daripada dasar itu tidak akan dilakukan kerajaan pimpinan Perdana Menteri, tak kira daripada siapa pandangan itu datang,” katanya diminta mengulas kenyataan Penasihat Khas Perdana Menteri (Undang-Undang dan Hak Asasi Manusia), Datuk Seri Azalina Othman Said yang berpendirian Ismail Sabri seharusnya melantik peguam negara pilihannya untuk memudahkan segala urusan.

Kenyataan Azalina ketika Taklimat Khas Presiden UMNO pada Sabtu lalu, mendapat kritikan pelbagai pihak, yang melihatnya sebagai desakan supaya Perdana Menteri mencampuri urusan kehakiman, susulan pemenjaraan Datuk Seri Najib Razak.

Antara lain Azalina berkata di bahagian lain dunia, seorang perdana menteri akan melantik “orangnya sendiri” untuk menjadi AG.

Azalina, yang merupakan Ahli Parlimen Pengerang, turut mempersoalkan keputusan Mahkamah Persekutuan baru-baru ini yang menolak permohonan Datuk Seri Najib Razak untuk menangguhkan prosiding selepas menukar pasukan peguam bagi mewakilinya.

“Kenapa kita tak boleh tukar peguam? Kalau dia bersalah, walaupun dia tukar peguam 10 kali, dia tetap bersalah.

“Jadi apa yang boleh kita lakukan sekarang? Kita mesti berjuang. Jika anda cukup berani, mari kita lawan hari ini,” katanya kepada ahli UMNO yang membalas dengan sorakan dan tepukan kuat.

Bagaimanapun, Ahli Parlimen Pengerang itu dalam satu kenyataan semalam menjelaskan, saranan supaya Perdana Menteri memilih ‘orang dia’ sebagai peguam negara adalah selari dengan agenda reformasi sistem pentadbiran negara, yang diperjuangkan pelbagai pihak.


PH sudah, BN pun sudah, PN sahaja yang belum mentadbir Melaka (I)

Kata penulis: Apa kata kali ini beri peluang kepada PN pula mentadbir Melaka. Cubalah untuk setahun lebih sahaja, bukan lama pun sebelum menjelangnya Pilihan Raya Umum Ke-15 (PRU15) yang selewat-lewatnya perlu diadakan pada 2023. Jika selepas itu tidak puas hati, buat keputusan baharu ketika PRU15. Tapi kalau OK, teruskan dengan PN.

Permulaan kisah…

Setelah Pilihan Raya Umum Ke-14 (PRU14) selesai pada 2018, Melaka ditadbir oleh Pakatan Harapan (PH) dengan Ketua Menterinya daripada parti AMANAH, manakala barisan Ahli Exconya pula terdiri daripada wakil rakyat DAP dan PKR.

Demikian juga pada peringkat Pusat apabila PH mentadbir negara dengan Tun Dr Mahathir Mohamad dari parti Bersatu ketika itu menjadi Perdana Menteri (PM) buat kali kedua, sementara anggota Kabinetnya terdiri daripada wakil rakyat DAP dan PKR.

Pada Mac 2020, Kerajaan Persekutuan tumbang apabila Tan Sri Muhyiddin Yassin membawa Bersatu keluar daripada menyokong PH setelah menyedari keberadaan DAP dalam kerajaan mendatangkan ‘bahaya’ kepada negara dan bangsa Melayu.

Daripada ‘Langkah Sheraton’ yang disertai Bersatu, PAS, UMNO dan beberapa Ahli Parlimen (MP) Bebas, maka terbentuklah Kerajaan Perikatan Nasional (PN) pada 1 Mac 2020 apabila Muhyiddin mengangkat sumpah jawatan PM kelapan di hadapan Yang di-Pertuan Agong.

Ringkasnya, barisan Kabinet Muhyiddin terdiri daripada MP parti komponen PN, Barisan Nasional (BN) serta individu yang di luar parti politik dan dilantik sebagai Senator.

Selang beberapa hari, Kerajaan PH Melaka juga tumbang, susulan tindakan beberapa Ahli Dewan Undangan Negeri (ADUN) menarik sokongan mereka kepada Ketua Menteri Adly Zahari.

Susulan itu, Kerajaan Melaka diterajui UMNO dibentuk pada 9 Mac 2020 apabila Datuk Seri Sulaiman Md Ali mengangkat sumpah jawatan Ketua Menteri Melaka Ke-12, di hadapan Yang di-Pertua Negeri Tun Mohd Ali Rustam.

Mendapat dukungan gabungan PN iaitu Bersatu dan PAS, UMNO terus mentadbir Melaka dengan Ahli Exconya terdiri daripada wakil rakyat pelbagai parti dan ADUN Bebas.

Pengkhianatan UMNO dan pengkhianat dalam UMNO.

Dalam sejarah UMNO, pengkhianatan kerap kali berlaku. Sejarah juga membukti kemuncaknya pada 4 Februari 1988 apabila Mahkamah Tinggi Kuala Lumpur mengisytiharkan parti itu adalah sebuah pertubuhan haram.

PM yang juga Presiden UMNO ketika itu, Dr Mahathir dan Setiausaha Agung UMNO pada masa itu Tan Sri Sanusi Junid, menganggap kumpulan 11 individu atau UMNO 11 yang membawa kes ke mahkamah, sebagai pengkhianat yang bertanggungjawab mengharamkan parti.

Pengkhianatan sememangnya sinonim dengan UMNO. Pengkhianat yang inginkan kuasa dan mementingkan diri sendiri sentiasa bersembunyi di dalamnya. Hawau sungguh – gurauan orang Melaka.

Jika dulu 11 ahli UMNO membawa kes ke mahkamah bagi mengisytiharkan Perhimpunan Agung pada April 1987 sebagai tidak sah, kini UMNO 15 atau 15 MP parti itu diketuai Presidennya Datuk Seri Ahmad Zahid Hamidi, pula bertindak khianat sehingga menyaksikan kerajaan PN tumbang apabila Muhyiddin dipaksa meletak jawatan PM pada 16 Ogos lalu.

Sejak lebih 60 tahun UMNO memerintah negara, pelbagai ragam pengkhianatan berlaku dalam kepimpinannya. Tikam menikam belakang kerap berlaku. Depan baik, di belakang, pisau diasah tajam bersedia untuk menikam mangsa.

Pengkhianatan terbesar kepada rakyat dan negara berlaku ketika Datuk Seri Najib Razak menjadi Presiden UMNO dan PM. Amanah yang diberikan rakyat kepada UMNO untuk mentadbir negara, dikhianati dengan menyeleweng berbilion-bilion ringgit wang negara melalui 1Malaysia Development Berhad (1MDB).

Memang orang UMNO bijak-bijak belaka dalam mentadbir negara, hinggakan dengan kebijaksanaan mereka skandal 1MDB sejak 2011 dapat mereka sembunyikan daripada rakyat Malaysia sehingga terdedah pada 2015.

Malaysia dimalukan di persada dunia apabila ‘kehilangan’ wang 1MDB, yang kemudiannya berbilion-bilion ringgit ditemui dalam akaun Najib, sehingga menjadi skandal kewangan terbesar dalam sejarah dunia. Siapa? Najib! Parti mana? UMNO! Itulah hakikat sejarah.

Namun, negara kini kembali diperintah UMNO apabila Naib Presiden parti itu, Datuk Seri Ismail Sabri Yaakob mengangkat sumpah jawatan PM pada 21 Ogos, dengan mengekalkan hampir 100 peratus barisan Kabinet Muhyiddin.

Pelantikan Ismail Sabri sebagai PM ke-sembilan mendapat sokongan kuat daripada PN, walaupun sebelum itu gabungan parti – Bersatu, PAS, Parti Solidariti Tanah Airku (STAR), Parti Progresif Sabah (SAPP) dan Gerakan – telah dikhianati oleh UMNO.

UMNO yang kalah teruk dalam PRU14 akibat skandal 1MDB yang melibatkan siapa? Najib! Parti mana? UMNO! ketika itu, bagaimanapun menggunakan tipu helah licik hingga kini berjaya kembali mentadbir Malaysia.

Namun, PN, khususnya Bersatu dan PAS, kekal memberi sokongan kepada UMNO sama ada pada peringkat Pusat atau negeri yang ditadbir BN.

Sedang Muhyiddin sebelum meletak jawatan boleh sahaja meminta Parlimen dibubarkan dan PRU15 diadakan, tetapi beliau tidak berbuat demikian kerana mementingkan keselamatan rakyat, tatkala negara sedang berdepan cabaran pandemik Covid-19.

Oleh itu elok sangatlah pengundi Melaka yang berbilang bangsa memikirkan semula sejarah pentadbiran PH dan UMNO/BN sama ada di peringkat Pusat atau Negeri. BN/UMNO sudah! PH pun sudah! BN/UMNO sekali lagi pun sudah! Hanya PN sahaja yang belum. Apa kata cuba PN pula!

Bersambung…

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Aktiviti pengambilan untung punca Bursa Malaysia dibuka rendah

Bursa Malaysia menyaksikan dagangan lebih rendah pada sesi awal Jumaat (12 Ogos 2022) berikutan aktiviti pengambilan untung selepas pasaran meningkat semalam ketika pelabur memilih untuk tidak mengambil sebarang kedudukan menjelang pengumuman data Keluaran Dalam Negara Kasar (KDNK) suku kedua hari ini.

Pada jam 9.05 pagi ini, indeks petunjuk utama FTSE Bursa Malaysia KLCI (FBM KLCI) turun 0.12 mata kepada 1,505.44 daripada 1,505.56 pada akhir urus niaga semalam.

Indeks tersebut dibuka susut 0.49 mata kepada 1,505.07, lapor Bernama.

Di pasaran meluas, kaunter rugi mengatasi untung iaitu 189 berbanding 105 manakala 189 kaunter lain tidak berubah, 1,855 tidak diniagakan dan 24 lain digantung dagangannya.

Jumlah dagangan sebanyak 98.91 juta unit bernilai RM47.92 juta.

Sementara itu, Naib Presiden Penyelidikan Ekuiti Rakuten Thong Pak Leng menjangkakan FBM KLCI akan meneruskan aliran kenaikannya selepas berjaya melepasi paras 1,500, semalam.

“Kami menjangkakan indeks itu akan bergerak dalam jajaran 1,500-1,515 apabila sentimen pasaran semakin pulih.

“Pada masa sama, kami juga mendapati aktiviti pembelian kembali bertumpu kepada syarikat-syarikat berkaitan logistik yang terbukti mencatat prestasi lebih baik sejak akhir-akhir ini,” katanya.

Saham wajaran tinggi menyaksikan Maybank naik dua sen kepada RM8.96, CIMB dan Hong Leong Bank masing-masing meraih satu sen kepada RM5.38 dan RM20.88 manakala Public Bank dan IHH Healthcare kekal pada RM4.65 dan RM6.48.

Bagaimanapun, Petronas Chemicals dan Tenaga Nasional susut dua sen kepada RM8.76 dan RM8.56.

Bagi saham aktif, Theta dan Hibiscus masing-masing naik dua sen kepada 98 sen dan 86 sen, Bintai dan G3 Global tidak berubah masing-masing pada 10 sen dan tiga sen manakala Unique Fire turun satu sen kepada 24.5 sen.

Di papan indeks pula, Indeks FBM Emas berkurangan 0.03 mata kepada 10,683.01, Indeks FBMT 100 susut 5.11 mata kepada 10,426.12, Indeks FBM Emas Syariah turun 10.24 mata kepada 10,799.87, FBM 70 merosot 23.44 mata kepada 12,774.51 dan FBM ACE berkurangan 19.76 mata kepada 4,929.34.

Bagi sektor, Indeks Perkhidmatan Kewangan menambah 35.96 mata kepada 16,811.98, Indeks Perladangan naik 2.04 mata kepada 7,158.29 manakala Indeks Tenaga meraih 1.84 mata kepada 660.76 namun Indeks Produk dan Perkhidmatan Perindustrian turun 0.4 mata kepada 183.62.


90 peratus bayaran balik kepada penumpang sudah selesai: AirAsia

AirAsia telah menyelesaikan lebih 90 peratus bayaran balik kepada penumpang setakat ini walaupun masalah kewangan yang dihadapi oleh industri penerbangan akibat pandemik Covid-19 dan dijangka tidak menghadapi halangan untuk menyelesaikan lebih banyak bayaran balik dalam masa beberapa bulan akan datang.

Ketua Pegawai Eksekutif (CEO) Capital A Bhd (dahulunya dikenali sebagai AirAsia Group Bhd), Tan Sri Tony Fernandes berkata ia dianggap pencapaian yang luar biasa kerana dapat dicapai tanpa sebarang sokongan kewangan daripada kerajaan dan melibatkan jumlah besar berbanding syarikat penerbangan lain kerana AirAsia telah membawa kira-kira 90 juta penumpang sebelum penularan Covid-19, menurut laporan Bernama.

“Saya perlu menentukan sama ada AirAsia X atau AirAsia. AirAsia telah mengendalikan lebih 90 peratus bayaran balik dan ia tidak menjadi isu kerana kami telah bertindak secara telus. Pelanggan kami memahami bahawa kami telah memberi sokongan walaupun wujud rungutan dan pihak media juga menimbulkan isu tersebut,” katanya kepada pemberita pada pelancaran secara maya pelan ‘Super+’ baharu airasia Super App hari ini.

Beliau berkata syarikat penerbangan itu melihat sokongan padu di mana ia telah mencapai prestasi di luar jangkaan dalam kebanyakan pasaran domestik.

“Bayaran balik akan dilakukan apabila penerbangan disambung semula. Di Malaysia, mungkin dalam tempoh beberapa bulan dan Filipina dalam tempoh enam bulan,” katanya.

Beliau berkata pelanggan AirAsia X juga akan mendapat baucar apabila syarikat penerbangan itu memulakan operasi semula bagi berlaku adil syarikat penerbangan jarak jauh tambang rendah itu terhadap penumpangnya.

Mengenai pelan Super+, Fernandes berkata ia adalah pas pertama yang menggabungkan penerbangan dan penghantaran makanan selama setahun dalam satu pakej yang disifatkannya sebagai setara dengan Amazon Prime dan Netflix dan menggantikan semua pas tanpa had yang diperkenalkan sebelum ini.

Sementara itu, airasia Super App dalam satu kenyataan berkata AirAsia menawarkan 200,000 Super+ langganan di empat negara — Malaysia, Filipina, Indonesia dan Thailand, untuk masa terhad mulai hari ini hingga 2 April, 2022.

Ia berkata Super+ ialah perkhidmatan langganan tanpa had yang menawarkan penerbangan tanpa had dengan perlindungan insurans Covid-19 dan penghantaran makanan percuma selama setahun berbanding pas sebelumnya, penerbangan percuma tanpa had yang hanya meliputi tambang asas.

Ketua Pegawai Eksekutif airasia Super App, Amanda Woo berkata Super+ ialah produk yang belum pernah ada sebelum ini di ASEAN yang menawarkan faedah perjalanan dan gaya hidup yang tidak pernah disediakan sebelum ini.

“Kami berbangga menjadi satu-satunya aplikasi super dalam pasaran yang mampu menawarkan pelan langganan yang unik ini merangkumi produk dan perkhidmatan pelancongan serta gaya hidup, ia dengan jelas meletakkan kami sebagai pembekal pilihan untuk rantau ini,” katanya.

Beliau berkata perjalanan udara mengalami pemulihan yang kukuh terutamanya dengan pelbagai negara di seluruh ASEAN mengumumkan pembukaan semula pintu sempadan dan lebih banyak pelaksanaan Laluan Perjalanan Lengkap Vaksin (VTL).

“Super+ sudah pasti akan memudahkan perjalanan dengan harga berpatutan dan mudah untuk semua orang melawat dan meneroka banyak destinasi dalam rangkaian rangkaian luas AirAsia Aviation Group.

“Selain itu, pelanggan juga mempunyai akses kepada yang terbaik daripada apa yang ditawarkan oleh airasia Super App melalui pelbagai saluran penghantarannya di seluruh rantau ini,” katanya.

Pelan langganan Super+ berharga RM639 di Malaysia, 4,999 baht di Thailand, 2.3 juta rupiah di Indonesia dan 6,599 peso di Filipina dan boleh dibeli di Apl Super airasia dengan klik pada ikon “Super+”.

Pelanggan Super+ akan dapat menebus penerbangan mereka dari 28 Mac, 2022 hingga 27 Mac, 2023 dan sah untuk perjalanan dari 11 April, 2022 hingga 10 April, 2023.


Parlimen akan dibuka secepat mungkin, pendirian kerajaan selari

Kerajaan Perikatan Nasional (PN) akan membuka sidang Parlimen secepat mungkin dan akan menjunjung titah Yang di-Pertuan Agong (YDPA), Al-Sultan Abdullah Ri’ayatuddin Mustafa Billah Shah untuk memastikan demokrasi terus subur.

Ketua Penerangannya, Datuk Seri Mohamed Azmin Ali berkata langkah persediaan untuk membuka sidang Parlimen sedang dijalankan, malahan Perdana Menteri Tan Sri Muhyiddin Yassin sudah memberi komitmen yang sama sebelum ini dan menunggu masa yang sesuai bagi memastikan isu Covid-19 dapat ditangani dengan baik.

“Jadi bagi saya titah Yang Di-Pertuan Agong adalah selari dengan hasrat kerajaan untuk mengadakan sidang Parlimen dalam masa yang sesuai supaya proses demokrasi ini akan terus disuburkan,” katanya dipetik.

Terdahulu Azmin melawat Pusat Pemberian Vaksin (PPV) bagi petugas barisan hadapan sektor ekonomi (economic frontliner) di Bukit Jawi Golf Resort, Bukit Mertajam.

Jelasnya, kerajaan tidak pernah mengatakan Parlimen tidak akan bersidang cuma aspek perundangan dan perlembagaan negara juga harus menjadi pertimbangan sebelum sebarang keputusan dibuat.

“Kita tidak pernah mengatakan Parlimen tidak akan bersidang tetapi selaku ketua majlis beliau bertindak mengikut peruntukan Perlembagaan selain mengikut masa yang bersesuaian untuk mengadakan persidangan.

“Kita lihat beberapa tindakan telah diambil dalam tempoh setahun yang lalu, semuanya adalah berlandaskan kepada lunas perkembangan negara dan undang-undang,” katanya.

Semalam, Agong menzahirkan pandangan sesi Persidangan Parlimen perlu diadakan secepat mungkin bagi membolehkan Ordinan Darurat dan Pelan Pemulihan Negara dibahaskan ahli Dewan Rakyat.

Titah baginda, Parlimen berperanan sebagai satu platform penting untuk wakil rakyat bersidang bagi membincangkan pelbagai isu khususnya berkaitan penularan wabak Covid-19.

“Ahli-Ahli Dewan Rakyat boleh berbincang berkenaan peruntukan perbelanjaan kerajaan bagi membantu rakyat yang berada dalam kesempitan dan memulihkan semula ekonomi negara,” titah baginda.


WHO sahkan ramai penghidap cacar monyet golongan gay, biseksual

Pertubuhan Kesihatan Sedunia (WHO) berkata kes awal luar biasa jangkitan cacar monyet atau ‘monkeypox’ berlaku kerana tiga sebab.

Semua, kecuali satu tidak mempunyai sejarah perjalanan ke kawasan di mana cacar monyet adalah endemik, kebanyakannya dikesan melalui perkhidmatan kesihatan seksual.

Ia dikesan berlaku dalam kalangan lelaki yang melakukan hubungan seks dengan lelaki, dan penyebaran meluas di seluruh Eropah dan seterusnya menunjukkan bahawa penularan mungkin telah berlaku untuk beberapa tempoh yang lama.

Di Britain, di mana 20 kes telah disahkan, dengan Agensi Keselamatan Kesihatan UK berkata kes baru-baru ini kebanyakannya membabitkan kalangan lelaki yang mengenal pasti diri mereka sebagai gay, biseksual atau lelaki yang melakukan hubungan seks dengan lelaki.

Portugal mengesan sembilan lagi kes pada Jumaat, menjadikan jumlahnya 23, dengan 14 kes sebelum ini semuanya dikesan di klinik kesihatan seksual dan melibatkan lelaki berumur antara 20 dan 40 tahun yang mengaku diri sebagai gay, biseksual atau lelaki yang melakukan hubungan seks dengan lelaki.

Bagaimanapun adalah terlalu awal untuk mengatakan penularan penyakit itu berlaku disebabkan hubungan seks, kata Pesuruhjaya Kesihatan Lazio di Itali, Alessio D’Amato, setelah tiga kes dilaporkan di negara itu.

Sementara itu WHO mengadakan sidang tergempar pada Jumaat untuk membincangkan wabak baharu cacar monyet, jangkitan virus yang lebih biasa berlaku di barat dan tengah Afrika, selepas lebih 100 kes disahkan atau disyaki berlaku di Eropah.

Dalam apa yang disifatkan oleh Jerman sebagai wabak cacar monyet terbesar pernah berlaku di Eropah, kes telah dilaporkan di sekurang-kurangnya sembilan negara – Belgium, Perancis, Jerman, Itali, Belanda, Portugal, Sepanyol, Sweden dan United Kingdom – serta Amerika Syarikat (AS), Kanada dan Australia.

Sepanyol melaporkan 24 kes baharu pada Jumaat, terutama di wilayah Madrid di mana kerajaan tempatan menutup sauna yang dikaitkan dengan kebanyakan jangkitan cacar monyet.

Sebuah hospital di Israel sedang merawat seorang lelaki berusia 30-an yang menunjukkan simptom yang konsisten dengan penyakit itu selepas tiba dari Eropah Barat.

Mula dikenal pasti menjangkiti monyet, penyakit ini biasanya merebak melalui hubungan rapat dan jarang menular di luar Afrika. Bagaimanapun situasi terbaharu itu mula mencetuskan kebimbangan.

Saintis bagaimanapun, tidak menjangkakan wabak itu berkembang menjadi pandemik seperti Covid-19, memandangkan virus itu tidak merebak semudah Sars-Cov-2. – Agensi


Didakwa hidup mewah, peniaga burger rayu henti selongkar hidupnya

Selepas tular gaya hidup mewah di media sosial, Wan Mohd Faisal Wan Kadir, 38, peniaga burger yang dikenakan kompaun RM50,000 merayu kepada seluruh rakyat supaya berhenti menyelongkar hidupnya.

Berkongsi di Facebooknya, Wan Faisal berkata hanya mereka yang terdekat mengetahui kisah sebenar kehidupannya.

“Orang yang kenal kita sahaja yang tahu segala kisah kita, yang viral-viralkan itu tidak tahu menahu, dah kita mampu bayar, sekarang nak bagitahu kita berniaga kecil macam ni kena kompaun RM50k.

“Kita beli kereta sebelum Covid, jadi cukup-cukuplah tu,” katanya hari ini.

Sementara menurut Sinar Harian, isterinya, Norlaili Shafii, 37, mereka sudah 16 tahun berniaga dan kesemua harta seperti rumah di Kampung Rambutan Rendang dan kereta jenis Honda Civic yang digembar-gemburkan itu hasil titik peluh mereka sebelum serangan pandemik lagi.

“Tak termampu saya nak jelaskan satu persatu, malu pun ada, sebak pun ada. Rumah ini hutang dengan adik-beradik dan mertua lebih RM16,000 belum terbayar, mujur adik memahami.

“Saya jual barang kemas untuk bina rumah ini, 306 meter persegi, tiga bilik saja pun. Mungkin binaan dari luar kelihatan seperti banglo mewah.

“Kereta beli tahun 2018, bukan hak saya, hak bank, masih hutang. ALLAH Maha Besar, saya sudah tidak mampu jelaskan satu persatu, cukup-cukuplah tu,” katanya.

Berhubung gambar tular memaparkan suaminya dengan resit makan steak lebih RM900, katanya, ia berlaku pada Disember tahun lalu.

Gambar Wan Mohd Faisal makan steak di sebuah restoran juga ditularkan oleh netizen.

“Adik saya mengandung, mengidam. Kami makan sekeluarga lebih 10 orang. Kongsi bayar bil. Itulah kali pertama saya makan steak mahal di sebuah restoran bersebelahan Kota Darul Naim.

“Sebelum Covid-19, saya berniaga bermula jam 6 petang sehingga 4 pagi. Pendapatan kami terjejas sejak setahun lalu kerana pandemik. Berhentilah siasat sebab boleh jadi fitnah,” katanya.

Sementara itu, Norlaili turut menafikan dakwaan terhadap komen seorang netizen yang mengatakan gerainya mempunyai karaoke.

“Saya tidak mengenali dia, bukan orang kampung saya dan tidak pasti komen itu ditujukan kepada peniaga mana kerana gerai saya tidak ada karaoke,” katanya.

Mereka antara tiga peniaga dikompaun RM50,000 termasuk seorang pemilik kedai runcit dan seorang lagi peniaga colek pada Ahad kerana dipercayai melanggar SOP akibat berniaga lebih masa.

Kesemua peniaga membuat rayuan kepada Kementerian Kesihatan Malaysia (KKM) dan masih menunggu jawapan daripada pihak berkenaan.


Tolak kerjasama politik perasuah, tak bermoral PH: PAS Selangor

Slogan keadilan, amanah dan integriti yang dilaungkan Pakatan Harapan (PH) selama ini hanyalah kepura-puraan semata-mata, kata Ketua Penerangan PAS Selangor, Mohd Fadli Ghani, sambil mengingatkan rakyat Malaysia menolak gagasan ‘khemah besar’.

Menurutnya PAS Selangor berpandangan bahawa PH bukan sahaja tidak boleh dipercayai oleh rakyat Malaysia, bahkan ia juga tidak layak dijadikan rakan politik oleh mana-mana partu yang ada di negara ini.

Katanya ketegasan yang ditunjukkan oleh Presiden PAS, Tan Sri Abdul Hadi Awang yang menjelaskan kenapa PAS menolak sebarang bentuk kerjasama dengan pakatan politik perasuah dan tidak moral PH, wajar disokong.

“PAS berpengalaman sebagai sekutu dan rakan tahaluf kepada parti-parti yang menganggotai PH, termasuk AMANAH yang merupakan serpihan kepada PAS.

“Hubungan politik di antara PAS dengan DAP dan PKR telah terbentuk sejak 1998, dan PAS telah masak dengan kerenah-kerenah mereka sepanjang tempoh kerjasama politik itu, sehingga ia terputus pada 2015.

“Pengalaman yang dilalui oleh PAS bukanlah cerita dongeng atau khayalan politik, tetapi ia adalah politik realiti yang dilalui oleh PAS dalam mengenal hati budi PH,” katanya dalam kenyataan hari ini (17 September 2022).

Mohd Fadli berkata PH memiliki kelakuan dan tabiat buruk politik dalam memusuhi Islam, meruntuhkan sendi-sendi utama negara serta merosakkan integriti politik dan pentadbiran awam.

Oleh itu katanya apa yang penting bagi rakyat Malaysia ialah seluruh slogan keadilan, amanah dan integriti yang mereka laungkan selama ini hanyalah pseudo semata-mata.

“Sikap ‘liar’ pemimpin PH dalam membentuk kerjasama politik dan pembohongan mereka kepada rakyat ketika menjadi kerajaan adalah dosa yang sukar dimaafkan.

“Pembodohan yang cuba mereka lakukan kepada rakyat sebenarnya bukan satu bentuk pemulihan terhadap keadaan politik negara, tetapi ia adalah proses meruntuhkan negara yang cuba dilakukan secara terancang,” katanya lagi.

“Pengalaman politik bersama PH tiada bezanya dengan pengalaman menyaksikan ‘tikus membaiki labu,’ bahkan lebih teruk daripada itu.”

Menurutnya PAS Selangor melihat bahawa PH bukan sahaja tidak boleh dijadikan rakan politik, bahkan ia perlu ditolak oleh seluruh rakyat dalam Pilihan Raya Umum Ke-15 nanti.


PM akan persembah kepada Agong bubar Parlimen tahun ini

Perdana Menteri Datuk Seri Ismail Sabri Yaakob akan mempersembahkan tarikh Pilihan Raya Umum Ke-15 (PRU-15) kepada Yang di-Pertuan Agong untuk diadakan pada tahun ini juga, kata Datuk Seri Ahmad Maslan.

Setiausaha Agung UMNO itu berkata ketetapan untuk memberi tanggungjawab kepada Ismail Sabri yang juga Naib Presiden UMNO itu diputuskan pada mesyuarat Majlis Tertinggi (MT) UMNO malam ini (30 September 2022) memandangkan pendirian parti yang mahu PRU-15 tetap diadakan juga pada tahun ini.

Menurutnya MT bersetuju Parlimen hendaklah dibubarkan dalam masa terdekat bagi membolehkan PRU-15 diadakan tahun ini.

“Perdana Menteri akan mempersembahkan cadangan tarikh pembubaran kepada KDYMM Seri Paduka Baginda Yang di-Pertuan Agong selaras dengan Perkara 40 (1) Perlembagaan Persekutuan,” katanya dalam kenyataan selepas mesyuarat itu, malam tadi.

Ahmad berkata keputusan mesyuarat yang dipengerusikan Datuk Seri Ahmad Zahid Hamidi adalah berasaskan pendirian konsisten parti itu sejak dari awal untuk memulangkan mandat rakyat yang tertangguh akibat pandemik Covid-19 setelah runtuhnya Kerajaan Pakatan Harapan (PH) kerana persengketan dalaman politik sesama mereka.

Oleh itu, katanya semua jentera parti di setiap peringkat adalah diarahkan untuk memuktamadkan segala persiapan yang telah dibuat sebelum ini bagi memasuki fasa pembubaran sehinggalah kepada tarikh PRU-15 ditetapkan.

“UMNO percaya hanya dengan mengembalikan hak rakyat bagi membolehkan mandat sebenar diperolehi, maka sebuah kerajaan yang stabil dapat dibentuk bagi memulihkan negara khususnya dalam aspek ekonomi yang berkait rapat dengan soal kesejahteraan hidup mereka, di samping beberapa usaha pembaharuan institusi ke arah mewujudkan tadbir urus yang lebih baik buat negara,” katanya.

Selain itu, katanya UMNO turut menjunjung titah Sultan Johor pada 15 Mei 2022 lalu, yang mahukan laporan siasatan pasukan petugas khas dalam isu kedaulatan Batu Putih untuk segera dibentangkan dan didedahkan kepada umum kerana ia membabitkan soal maruah dan kedaulatan negara.

“Mesyuarat juga mengambil maklum berkenaan kunjungan Presiden PAS Tan Sri Abdul Hadi Awang yang Presiden UMNO baru-baru ini.

“Mesyuarat juga menyambut baik keputusan Kabinet yang mengarahkan siasatan lanjut dan tindakan perundangan segera dilaksanakan oleh agensi-agensi penguat kuasa berkaitan bagi menyiasat salah laku bekas Peguam Negara Tommy Thomas.

“Mesyuarat juga menggesa agar Laporan Pasukan Petugas Khas Siasatan Ke Atas Buku Tommy Thomas bertajuk “My Story: Justice In the Wilderness” untuk segera didedahkan kepada umum.

“Ini penting bagi memulihkan imej dan integriti institusi kehakiman serta kedaulatan undang-undang negara, seperti contoh yang terdapat di dalam muka surat 342 buku tersebut yang berkemungkinan melanggar Seksyen 32 Akta Suruhanjaya Pelantikan Kehakiman 2009,” katanya.

Sebelum ini, Zahid dilaporkan mahu PRU-15 diadakan segera iaitu sebelum hujung tahun ini yang masih berbaki kira-kira tiga bulan lagi, walaupun Jabatan Meteorologi Malaysia (MetMalaysia) meramalkan musim tengkujuh akan tiba.

Ahli Parlimen Bagan Datuk itu yang sebelum ini sanggup meredah banjir untuk berkempen jika PRU-15 diadakan pada musim hujan lebat, menjadikan penafian MetMalaysia bahawa banjir besar akan berlaku pada hujung November, sebagai alasannya.

“Kemungkinan banjir besar tiada siapa dapat meramalkan dengan tepat, malah Jabatan Meteorologi Malaysia baru-baru ini juga menafikan pasti banjir besar pada hujung November 2022,” katanya pada 29 September lalu, sambil menyifatkan isu banjir itu sebagai mitos.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.


20 kluster tempat kerja antara 30 kluster baharu dikesan hari ini

Sebanyak 84 lagi kematian akibat Covid-19 dilaporkan dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Beliau berkata dalam tempoh itu 869 masih dirawat di unit rawatan rapi dengan 438 memerlukan bantuan alat pernafasan.

“Sehingga kini 716, 847 kes dilaporkan sejak Covid-19 sejak kes pertama dikesan di negara ini, dengan 61,162 kes masih aktif dan 650,964 kes sembuh termasuk 5,411 hari ini,” katanya dalam kenyataan hari ini.

Terdahulu beliau melaporkan 5,841 kes positif baharu dikesan di seluruh negara dalam tempoh berkenaan.

Hari ini 14 negeri dan wilayah mencatatkan kenaikan kes baharu, sementara Pahang dan Pulau Pinang mengalami penurunan.

Dr Noor Hisham berkata dalam tempoh 24 jam lalu sebanyak 30 kluster baharu dikesan dengan 20 daripadanya adalah jangkitan di tempat kerja, kluster komuniti (sembilan), dan satu kluster kumpulan berisiko tinggi.

Daripada jumlah itu Selangor mencatatkan lapan kluster tempat kerja yang membabitkan 249 kes positif baharu dengan 101 kes melibatkan sebuah industri di Jalan Seruling 57, Klang.

Selangor juga merekodkan satu kluster baharu melibatkan kumpulan berisiko tinggi iaitu di Klang membabitkan 15 individu.

Wilayah Persekutuan Kuala Lumpur merekodkan empat kluster baharu tempat kerja (22 individu di Kepong) dan satu kluster komuniti membabitkan 252 penduduk di Lembah Pantai.

Negeri Sembilan, Johor dan Kedah pula masing-masing mencatatkan tiga kluster baharu tempat kerja; Kelantan, Sabah dan Sarawak masing-masing dua kluster tempat kerja dan komuniti, dan Perak (satu – tempat kerja).

Jumlah individu yang dijangkiti Covid-19 daripada semua 30 kluster baharu itu adalah seramai 1,044.

Data 24 Jun 2021


Zelensky dijemput berucap sidang NATO, bakal cetus kemarahan Russia

Pertubuhan Perjanjian Atlantik Utara (NATO) bakal mencetuskan kemarahan Russia apabila bersetuju menjemput Presiden Ukraine Volodymyr Zelensky berucap pada sidang kemuncak pakatan tentera 30 negara Barat itu.

Sidang kemuncak itu akan diadakan pada 24 Mac yang membincangkan pencerobohan Russia ke atas Ukraine bermula 24 Februari lalu, dengan Zelensky akan berucap menerusi sidang video.

Ukraine bukan salah sebuah daripada negara pakatan NATO, tetapi telah memohon menyertainya. Hasrat negara bekas Soviet itu untuk menyertai pakatan berkenaan mencetuskan kemarahan Moscow.

“Presiden Zelensky dijemput untuk berucap pada sidang kemuncak NATO melalui sidang video,” kata pegawai NATO hari ini.

“Ini akan memberi peluang bagi pemimpin sekutu untuk mendengar terus daripada Zelensky mengenai situasi buruk yang dihadapi rakyat Ukraine susulan pencerobohan Russia,” tambah pegawai itu.

Jurucakap Zelensky, Serhiy Nykyforov mengesahkan bahawa pemimpin Ukraine itu akan mengambil bahagian dalam sidang kemuncak berkenaan.

Zelensky akan mendapatkan bantuan dalam menamatkan pencerobohan Russia, menurut agensi berita Interfax-Ukraine.

“Ini mungkin dalam beberapa bentuk. Menutup ruang udara, menyediakan sistem pertahanan udara dan penerbangan berkuasa tinggi kepada Ukraine,” katanya.

“Sekutu NATO membantu Ukraine mempertahankan hak asasinya dengan sejumlah besar peralatan ketenteraan kritikal,” kata pegawai NATO.

“Pada sidang kemuncak itu, NATO dan Ukraine akan membincangkan perkara yang boleh dilakukan oleh sekutu lain bagi mengukuhkan sokongan kami terhadap Ukraine.”

Sidang kemuncak itu bertepatan dengan sidang kemuncak G-7 dan sidang kemuncak Kesatuan Eropah yang juga akan diadakan di Brussels. – Agensi


BN-PH bakal hilang N.Sembilan gara-gara konflik dalaman UMNO

Kerajaan campuran BN-PH dijangka bakal hilang Negeri Sembilan pada pilihan raya negeri (PRN) tidak lama lagi susulan krisis dalaman antara dua pemimpin tertinggi UMNO.

Dakwaan itu dibuat Ketua Pengarang Suara Merdeka, Borhan Abu Samah dalam analisisnya bertajuk ‘Krisis dalaman UMNO jadi punca kekalahan di Negeri Sembilan’, hari ini.

Menurutnya, meski tiada pertandingan bagi dua jawatan tertinggi UMNO namun Presiden, Datuk Seri Ahmad Zahid Hamidi dan Timbalannya, Datuk Seri Mohamad Hasan giat melakukan gerakan untuk mengukuhkan kedudukan masing-masing.

“Zahid memang tidak percaya kepada Mohamad kerana ketika beliau bercuti dan pemimpin Negeri Sembilan itu memangku jawatan presiden, beliau cuba memancung orang-orang Zahid di dalam UMNO.

“Mohamad atau Tok Mat orang yang paling awal bertemu dengan pemimpin Perikatan Nasional (PN), Datuk Seri Hamzah Zainuddin selepas keputusan pilihan raya tempoh hari memberi kejayaan besar kepada PN.

“Baru-baru ini juga dikhabarkan Tok Mat juga mengadakan pertemuan sulit dengan beberapa pemimpin UMNO bak kata orang Negeri Sembilan Tok Mat sering berunding di dalam gelap,” katanya.

Mengulas lanjut, beliau melihat Zahid terang-terangan melemahkan Tok Mat di Negeri Sembilan dengan melantik Datuk Seri Jalaluddin Alias sebagai Pengerusi Badan Perhubungan UMNO Negeri Sembilan yang sepatutnya dipegang oleh Tok Mat.

“Mengapa Tok Mat selaku Timbalan Presiden UMNO tidak memegang jawatan berkenaan. Mungkin alasan yang diberi ialah Tok Mat sudah mempunyai jawatan di peringkat persekutuan lebih baik jawatan itu diserahkan kepada Jalaluddin yang baharu sahaja dilantik sebagai Pengerusi Lembaga Lebuhraya Malaysia (LLM).

“Tidak cukup itu, (Tan Sri) Isa Samad yang selama ini sudah hilang dari radar politik dan merupakan musuh utama Tok Mat, tiba-tiba diberi peranan besar untuk menghadapi pilihan raya kali ini, seolah-olah presiden tidak yakin dengan kemampuan Tok Mat.

“Mustahillah jika Isa tidak berdendam dengan Tok Mat. Sudahlah dijatuhkan dari jawatan menteri besar, Isa juga dibenam oleh Tok Mat sekian lama.

Presiden sudah menghidu gerakan Tok Mat yang mahu mengambil-alih jawatan presiden jika Zahid gagal mengetepikan pertuduhan kes mahkamahnya, atau Zahid didesak meletakkan jawatan apabila keputusan pilihan raya negeri tidak memihak kepada UMNO,” katanya.

Tambahnya, “menambah lagi duri dalam daging di Negeri Sembilan anak Isa, Najib juga menang jawatan Timbalan Ketua UMNO Bahagian Port Dickson, sudah pastinya atas perkenan presiden”.

Katanya, krisis dalaman itu akan mengheret UMNO kepada kehancuran apatah lagi kerjasama parti itu dengan DAP sukar diterima oleh akar umbi dan pengundi Melayu yang masih terluka dengan sikap pemimpin DAP sejak sekian lama.

“Isu kegagalan kerajaan dewasa ini menangani isu kos sara hidup bukan sesuatu yang terbatas di sempadan negeri tetapi ia mencakupi ke seluruh negara.

“Faktor tersebut menyebabkan para pengundi tawar hati untuk mengundi kerajaan, kerana berpendapat selain mereka tidak memilih kerajaan hari ini, tetapi terbentuk atas pelbagai muslihat dan ia terbukti gagal secara total,” katanya.


Anwar khianati perjuangan ‘reformasi’, elok letak jawatan Menteri Kewangan: Muhyiddin

Semangat perjuangan ‘reformasi’ yang selama ini diperjuangkan dan dilaungkan Datuk Seri Anwar Ibrahim selama ini dikhianati, kata Tan Sri Muhyiddin Yassin.

Pengerusi Perikatan Nasional (PN) itu berkata sejak mula lagi selepas dilantik menjadi Perdana Menteri (PM), Anwar sudah mengkhianati rakyat apabila melantik anak muridnya yang berdepan kes rasuah di mahkamah sebagai timbalannya demi untuk membalas budi sokongan yang diberikan.

“Kerajaan PH (Pakatan Harapan)-BN (Barisan Nasional) pimpinan Datuk Seri Anwar Ibrahim tidak bermula dengan langkah yang betul dari awal lagi. Janji tatakelola yang baik telah dikhianati apabila Anwar melantik Datuk Seri Ahmad Zahid Hamidi yang sedang berhadapan dengan tuduhan jenayah di mahkamah sebagai Timbalan Perdana Menteri (TPM).

“Ini dilakukan semata-mata kerana membalas ‘budi’ Zahid yang berjaya memaksa ahli-ahli Parlimen BN memberi sokongan kepada Anwar sebagai Perdana Menteri.

“Segala janji pilihan raya mengenai prinsip integriti ditolak ke tepi. Yang ada hanyalah sebuah transaksi politik yang berlandaskan amalan ‘you scratch my back, I scratch your back’,” katanya dalam satu kenyataan di Facebook malam ini.

Tidak cukup dengan pengkhianatan tersebut, Muhyiddin berkata Presiden PKR itu mengulangi lagi apabila dengan melantik anaknya pula, Nurul Izzah Anwar sebagai penasihat dalam kementerian.

“Yang terbaharu apabila beliau melantik anaknya sendiri sebagai Penasihat Kanan Ekonomi dan Kewangan kepada Perdana Menteri.

“Tidak pernah berlaku dalam sejarah Malaysia seorang Perdana Menteri melantik anak sebagai penasihat. Pelantikan ini menjadikan slogan Reformasi yang dilaungkan oleh Anwar sejak lebih 20 tahun lalu sebagai omongan kosong.

“Belum sampai 100 hari memerintah, Anwar telah mengkhianati semangat perjuangan Reformasi yang didokong oleh penyokong-penyokongnya sendiri,” ujarnya lagi.

Muhyiddin berkata tidak terlambat lagi untuk Anwar memperbetulkan kesilapannya dan boleh meletak jawatan sebagai Menteri Kewangan, sebaliknya menumpukan kepada tugas sebagai PM.

“Sebagai pemimpin parti pembangkang saya boleh saja mengambil kesempatan daripada kesilapan demi kesilapan yang dilakukan oleh Anwar dan kerajaannya. Tetapi sebagai rakyat biasa, saya tidak rela melihat maruah negara tercalar kerana keterlanjuran Perdana Menteri.

“Masih belum terlambat untuk Anwar memperbaiki keadaan. Letak jawatan sebagai Menteri Kewangan. Fokus kepada tugas sebagai Perdana Menteri lebih-lebih lagi ketika rakyat dan negara sedang menghadapi waktu yang sukar,” katanya lagi.

Muhyiddin juga membangkitkan berhubung isu penyelewengan dana 1Malaysia Development Berhad (1MDB) yang bermula di era PM, Datuk Seri Najib Razak dan ketika itu juga memegang jawatan sebagai seorang Menteri Kewangan.

“Lagipun skandal 1MDB tercetus apabila Perdana Menteri pada masa itu, Najib, adalah juga Menteri Kewangan. Anwar tidak patut mengulangi kesilapan yang sama,” katanya lagi.

Selain itu, Muhyiddin juga menggesa supaya Anwar merehatkan Zahid daripada jawatan TPM selagi kes mahkamahnya tidak selesai.

“Arahkan Zahid Hamidi supaya mengambil cuti sehingga kesnya selesai.

“Malulah rakyat Malaysia jika beliau ke luar negara bertemu pemimpin dunia atas tugasan rasmi sebagai Timbalan Perdana Menteri sedangkan kesnya masih dibicarakan di mahkamah. Apa agaknya tajuk berita di negara yang dilawatinya,” katanya.

Berhubung isu lantikan Izzah pula, Muhyiddin menasihati supaya anak perempuannya itu juga melepaskan jawatan bagi mengelakkan pelbagai persepsi tidak baik daripada orang ramai.

“Akhir sekali, nasihatlah Nurul Izzah supaya meletak jawatan sebagai Penasihat Perdana Menteri. Saya percaya beliau seorang pemimpin wanita muda yang berbakat dan berpotensi besar.

“Janganlah pelantikan kecil yang tidak kena pada tempatnya ini menjadi titik hitam dalam perjalanan politiknya menuju masa hadapan yang mungkin lebih cerah.

“Ini pandangan saya sebagai rakyat biasa,” katanya.


PH tubuh jawatankuasa runding permohonan MUDA, PSM

Majlis Presiden Pakatan Harapan (PH) bersetuju membentuk satu jawatankuasa bagi mengadakan rundingan dengan Parti Ikatan Demokratik Malaysia (MUDA) dan Parti Sosialis Malaysia (PSM) untuk menghadapi Pilihan Raya Umum ke-15 (PRU-15).

Majlis itu dalam kenyataan memaklumkan perkara itu dicapai dalam mesyuarat hari ini yang meneliti dan membincangkan permohonan keanggotaan MUDA serta hasrat Parti PSM untuk bekerjasama dengan PH secara rasmi, lapor Bernama.

Menurut kenyataan itu jawatankuasa berkenaan dianggotai oleh seorang wakil dari setiap parti komponen PH iaitu Nik Nazmi Nik Ahmad (PKR), Steven Sim Chee Keong (DAP), Mohd Hasbie Muda (Amanah) dan Datuk Ewon Benedick (UPKO).

“Hasrat MUDA dan PSM ini bererti, parti-parti yang bersedia berpegang pada prinsip-prinsip dan berada di landasan yang sama dengan PH dapat dirangkul kekuatan bagi menghadapi PRU-15. Pada masa yang sama, pertembungan kerusi pada PRU-15 akan dapat dielakkan,” menurut kenyataan itu.

Sebelum ini, media melaporkan MUDA telah menghantar permohonan parti itu untuk menyertai PH secara rasmi manakala PSM turut menyatakan hasrat untuk menjalinkan pakatan pilihan raya dengan gabungan itu.


Warisan jangka lebih ramai bekas pemimpin DAP masuk parti

Lebih ramai bekas pemimpin DAP Pulau Pinang dijangka menyertai Parti Warisan susulan penyertaan tiga bekas pemimpin DAP dalam parti yang berpangkalan di Sabah itu.

Koordinator Warisan Pulau Pinang yang baru dilantik Jeff Ooi berkata penyertaan beliau dan bekas Ahli Dewan Undangan Negeri (ADUN) Batu Lanchang Datuk Danny Law Heng Kiang dilihat sebagai perintis kepada lebih ramai lagi bekas pemimpin DAP untuk mengikut jejak mereka, menurut laporan Bernama.

“Tetapi tumpuan kita bukan setakat untuk menerima bekas ahli DAP kerana Warisan Pulau Pinang mahu merentas semua pelosok landskap politik dan melihat penyertaan daripada tokoh korporat dan golongan profesional muda.

“Syarat daripada pucuk pimpinan adalah untuk melihat tidak kurang 50 peratus keahlian dan sokongan daripada golongan profesional muda,” katanya dalam sidang media di sini hari ini.

Ooi yang juga bekas Ahli Parlimen Jelutong hari ini turut mengumumkan kemasukan seorang lagi bekas pemimpin DAP iaitu Martin Lim, 53, dalam Warisan Pulau Pinang

Lim menyertai DAP pada 2009 dan pernah memegang jawatan sebagai Ketua Kakitangan Ibu Pejabat DAP Pulau Pinang manakala Law yang mengumumkan keluar parti itu pada 18 Jan lepas setelah menyertainya selama 35 tahun pernah menjadi ADUN Batu Lanchang.

Ditanya mengapa beliau memilih Wariasan, Ooi berkata beliau tertarik dengan konsep parti berbilang kaum dan agama, inklusif dan progresif yang diterapkan ke dalam parti tersebut.

Berkenaan hala tuju parti itu pada Pilihan Raya Umum Ke-15 (PRU15) kelak, Ooi berkata parti Warisan Pulau Pinang akan berusaha keras untuk mencapai matlamat menubuhkan sebuah kerajaan pusat dengan Presiden Warisan Datuk Seri Mohd Shafie Apdal memainkan peranan penting dan kritikal.


Covid-19: Kematian meningkat

Jumlah kematian akibat komplikasi Covid-19 di seluruh negara semalam (Selasa, 1 Mac 2022) meningkat lagi, dengan hampir separuh daripadanya melibatkan pesakit yang meninggal dunia sebelum bantuan perubatan dapat diberikan atau kes BID.

Hanya empat negeri dan Wilayah Persekutuan – Perlis, Sarawak, Labuan dan Putrajaya – tidak merekodkan kematian akibat Covid-19, semalam.

Menurut Kementerian Kesihatan (KKM) dalam tempoh 24 jam semalam seramai 78 pesakit Covid-19 meninggal dunia, termasuk 34 daripadanya melibatkan kes BID.

Bagaimanapun, tiada statistik diberikan sama ada 34 kes BID itu melibatkan kalangan 282,283 pesakit yang diperintah menjalani kuarantin di rumah.

Jumlah kematian baharu semalam menjadikan kumulatif sejak awal 2020 lalu, meningkat kepada 32,827 kes – keempat tertinggi dalam kalangan negara-negara ASEAN selepas Indonesia, Filipina, dan Vietnam.

Jumlah kumulatif itu juga termasuk 6,744 kes BID (brought in death).

Berdasarkan taburan kematian mengikut kumpulan umur seminggu yang lalu bagi seluruh Malaysia, 24.5 peratus kematian melibatkan pesakit berusia 70 hingga 79 tahun, diikuti 22.9 peratus (80 tahun dan ke atas); 18.7 peratus (60-69 tahun); 13.2 peratus (50-59 tahun); 10.3 peratus (40-49 tahun); 5.8 peratus (30-39 tahun); 2.6 peratus (18-29 tahun); dan masing-masing 1.0 peratus bagi kumpulan usia 5-11 tahun, serta 0-4 tahun.

Daripada negeri-negeri yang mencatat kes kematian akibat Covid-19 semalam, Johor merekodkan jumlah tertinggi sebanyak 21 kes, termasuk lima kes BID.

Jumlah itu menjadikan kumulatif kematian di Johor sebanyak 4,081 kes, termasuk 534 kes BID.

Sehingga semalam, Johor merekodkan 321,627 kumulatif positif, dengan 294,978 pesakit telah sembuh, dan 22,568 kes masih aktif.

Daripada jumlah kes aktif itu, seramai 21,323 pesakit menjalani kuarantin di rumah; 145 ditempatkan di PKRC; 1,066 dimasukkan ke hospital; dan 34 pesakit dirawat di unit rawatan rapi (ICU), dengan 24 daripadanya memerlukan alat bantuan pernafasan.

Sehingga Isnin, seramai 3,058,200 atau 80.6 peratus populasi di Johor telah lengkap divaksinasi, 3,212,307 atau 84.7 peratus menerima sekurang-kurangnya satu dos, dan 1,924,107 atau 70.4 peratus individu dewasa menerima dos penggalak.

Sementara itu, Kedah juga merekodkan kes kematian yang tinggi semalam iaitu sebanyak 15 kes, manakala Selangor (13 kes).

Ini diikuti Perak sebanyak sembilan kes; Sabah (enam); Pulau Pinang (lima); masing-masing dua kes di Kelantan, Melaka, serta Terengganu; dan masing-masing satu kes di Negeri Sembilan, Pahang serta Kuala Lumpur.

Pecahan kes berkaitan Covid-19 di setiap negeri sehingga 1 Mac 2022.


Hilang duit dalam akaun: Salah bank atau pengguna?

Mesti ramai yang panik bila tiba-tiba duit dalam bank kena tolak walaupun kita tak melakukan sebarang transaksi.
Isu ini bukan baharu malah kita banyak dengar kehilangan duit secara tiba-tiba dari akaun bank. Duit yang hilang bukanlah sikit sikit jumlahnya.

Zaman teknologi sekarang, scammer mempunyai seribu satu helah untuk mencuri duit kita yang telah kita simpan begitu lama.

Tetapi ada juga yang memberitahu tidak menekan apa apa link atau muat turun apa apa aplikasi yang mencurigakan.

Sebelum ini, Pakar Perunding Perubatan, Dr Rafidah Abdullah dilaporkan mendakwa, kehilangan wang simpanannya sebanyak RM13,000 pada 19 Ogos lalu menerusi tiga transaksi yang mencurigakan pada jam 2 pagi.

Beliau mendakwa, tidak menyedari tiga transaksi tersebut kerana tidak menerima nombor Kod Kebenaran Transaksi (TAC) daripada pihak bank.

Persoalannya, siapa sebenar yang salah, bank atau pengguna?

Baru-baru ini , peguam Nor Zabetha berkongsi pengalaman beliau mengendalikan kes duit dalam bank tiba-tiba lesap. Dalam kes tersebut, beliau berjaya buktikan bahawa kesalahan pada pegawai yang memasukkan akaun pada satu digit terakhir.

Ini membuktikan kecuaian sebenar daripada pihak bank. Pun begitu, beliau berpendapat tidak semua kes berakhir sedemikian sekiranya tiada bukti yang kukuh.

Nasihat beliau, kena kenal pasti dahulu fakta. Kalau di mahkamah pun, perlu dibuktikan dahulu kecuaian di pihak mana, baru boleh dapat ganti rugi.

“Kisah ini 14 tahun dahulu. Sewaktu belum hebat lagi teknologi macam hari ini atau scammer tumbuh bagaikan cendawan selepas hujan. Sudah ada kes begini. Duit tiba-tiba hilang.

“Selang beberapa tahun kemudian, saya wakili anak guam saya menyaman pihak bank. Kali ini lain pula halnya. Pihak bank tersalah memindahkan wang yang dibekukan kepada akaun orang lain di Jabatan Insolvensi. Kisahnya anak guam saya sebagai penjamin, dibekukan akaun setelah dibankrapkan. Bank diarahkan memindahkan wang tersebut ke Jabatan Insolvensi.

“Pegawai bank cuai dan tersalah pindah duit anak guam saya ke akaun individu lain yang dibankrapkan di Jabatan Insolvensi.

“Sudahnya anak guam saya kekal bankrap walhal jumlah tersebut boleh membayar nilai kebankrapan dan dia bebas bankrap. Pihak yang disalah pindahkan, ditolak hutangnya.

“Kami saman di mahkamah. Kami berjaya buktikan kes. Mahkamah membenarkan jumlah ganti rugi lebih kurang tiga kali ganda dari pada jumlah yang dipindahkan,” katanya.

Tambah beliau, pembuktian di mahkamah dalam kes begini, adakah bank yang cuai? Jika ya. Maka, anak guam boleh menuntut ganti rugi kecuaian.

“Kalau di mahkamah, banyak kes yang bank perlu bayar ganti rugi dan kerugian wang. Antaranya kes-kes berkenaan dengan kecuaian meluluskan cek dan pindah wang. Sebab itu semakin lama, bab keselamatan bank akan ditambah baik setiap kali,” jelasnya.

Menjawab kepada persoalan dari kedudukan undang-undang, kalau terbukti bank cuai termasuklah dalam kes-kes sekuriti bank yang tidak kukuh.

Tetapi kalau dalam kes-kes tertentu, bank tidak cuai sebaliknya pengguna  yang cuai. Contohnya Macau Scam call menyamar jadi polis, kita bagi nombor akaun, password dan nombor TAC. Semua kita yang bagi.

“Ini jelas, kita yang cuai. Macam mana hendak saman bank? Kalau dalam kes, malware . Ini tertakluk kepada fakta kes. Ada yang mungkin bank cuai. Ada silap kita sendiri (tertakluk).

“Jadi pandangan saya tidak boleh pukul rata. Selidik dulu, kecuaian dari mana? Sebelum hendak saman menyaman.

“Akhir sekali, kalau situasi mabuk bercinta. Bagi telefon, bagi akaun, bagi TAC kepada kekasih dan hilang ribu-ribu. Kemudian, salahkan bank. Kena kenal pasti dahulu fakta. Kalau di mahkamah pun, perlu dibuktikan dahulu kecuaian di pihak mana, Baru boleh dapat ganti rugi,” katanya.

Dalam pada itu, Timbalan Presiden Gabungan Persatuan Pengguna Malaysia (FOMCA), Mohd. Yusof Abdul Rahman berkata, pihak bank tidak boleh lepas tangan dan menyalahkan pelanggan semata-mata apabila scammer atau penggodam ‘merompak’ duit pendeposit dalam akaun mereka.

“Selama ini orang ramai menaruh kepercayaan bahawa wang mereka selamat disimpan di dalam bank, tetapi apabila berlaku kelemahan dalam sistem sekuriti perbankan, pihak berkenaan perlulah bertanggungjawab.

“Perlu ada siasatan dan ketelusan sama ada kehilangan wang pelanggan disebabkan kecuaian sistem keselamatan. Kalau betul, bank wajib bertanggungjawab untuk pulangkan semula duit pelanggan.

“Tidak boleh terus mengeluarkan kenyataan bahawa kehilangan wang bukan kesalahan bank, sebaliknya pelanggan pula yang didakwa menyebabkan maklumat mereka dicuri,” katanya.

Mohd. Yusof menegaskan, siasatan kes kehilangan wang pendeposit tidak boleh diserahkan sepenuhnya kepada bank terlibat atau pihak berkuasa lain, sebaliknya ada pihak seperti Bank Negara Malaysia (BNM) yang turut melakukan siasatan.

Sementara itu, Ketua Aktivis Persatuan Pengguna Islam Malaysia (PPIM), Datuk Nadzim Johan berkata, BNM perlu mengkaji semula perihal kebertanggungjawaban bank komersial terhadap isu kehilangan wang pelanggan yang semakin kerap berlaku.

Tegas beliau, pihak bank tidak boleh lepas tangan, sebaliknya perlu bertanggungjawab di atas sebarang bentuk kerugian yang dialami pelanggan mereka.

“Keadaan hari ini cukup merungsingkan, kena perlu segera berubah. Lama-kelamaan yang kena adalah pengguna. Sukar pengguna hendak melawan dengan kuasa yang amat besar ini dalam menuntut hak mereka.

“BNM kena ambil tindakan bersungguh-sungguh supaya bank-bank akan lebih menghormati etika perbankan dan juga ada sifat kemanusiaan,” ujarnya.


Populasi dewasa lengkap vaksin sudah 90.4 peratus

Kadar populasi dewasa di Malaysia yang lengkap menerima vaksin Covid-19 kini melebihi 90 peratus iaitu 90.4 peratus atau 21,154,357 setakat 11.59 malam tadi.

Berdasarkan data Kementerian Kesihatan yang disiarkan di portal CovidNOW, sebanyak 94.9 peratus populasi dewasa atau 22,200,207 individu sudah menerima sekurang-kurangnya satu dos vaksin.

Sejumlah 184,486 dos vaksin Covid-19 diberikan semalam bagi golongan dewasa membabitkan 52,302 dos pertama dan 132,184 dos kedua.

Ini menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) yang dilancar sejak 24 Februari lepas meningkat kepada 45,835,200.

Bagi golongan kanak-kanak dan remaja berusia 12 hingga 17 tahun, setakat semalam 283,023 atau 9.0 peratus telah melengkapkan suntikan vaksin.

Sementara itu, 64.4 peratus remaja atau 2,310,495 individu sudah menerima sekurang-kurangnya satu dos vaksin menerusi PICK bagi golongan itu yang bermula sejak 8 September lepas.


MOM bidas Adam Adli berhubung dakwaan rasuah dalam badan sukan

Majlis Olimpik Malaysia (MOM) menggesa Timbalan Menteri Belia dan Sukan Adam Adli Abd Halim supaya menjustifikasikan dakwaan beliau bahawa badan sukan di negara ini dibelenggu oleh gejala rasuah.

Dakwaan Adam Adli itu disifatkan MOM tidak berasas dan tidak wajar dikeluarkan oleh seorang Timbalan Menteri dan Presidennya, Tan Sri Dr Mohamad Norza Zakaria meminta penjelasan berhubung isu yang dibangkitkannya tersebut.

Norza berkata kenyataan sedemikian adalah tidak wajar, tidak adil dan prejudis kerana pelbagai badan sukan negara berjaya melahirkan juara dunia dalam sukan masing-masing selama berdekad-dekad.

“Sebagai badan penaung 57 Persatuan Sukan Kebangsaan (NSA), MOM amat kecewa dengan kenyataan Adam Adli yang tidak mempunyai justifikasi dan tidak disokong oleh sebarang bukti.

“Sepatutnya Adam Adli hendaklah mengadakan libat urus dengan pihak berkepentingan sebelum mengeluarkan kenyataan menyeluruh yang mencerminkan pemahaman yang lemah mengenai struktur sedia ada,” katanya dalam kenyataan hari ini dipetik Bernama.

Norza berkata beberapa NSA telah diiktiraf sebagai persatuan model dan mematuhi prinsip amalan terbaik tadbir urus yang baik.

Beliau berkata NSA terbabit juga telah membantu meningkatkan profil sukan negara dengan melahirkan jaguh dunia yang digeruni dalam acara badminton, lumba basikal, terjun, boling tenpin dan silat.

“Meskipun NSA terbabit tidak sempurna dan beroperasi dalam kekangan, anda tidak boleh menyamakan kami dengan mereka yang kurang bertanggungjawab. Tidak dinafikan terdapat kelemahan yang perlu diperbaiki namun tindakan mendakwa badan sukan mengamalkan rasuah adalah prejudis serta tidak matang,” katanya.

Sementara itu, Presiden Persatuan Bolasepak Malaysia (FAM) Datuk Hamidin Mohd Amin dalam kenyataan sama menyebut adalah lebih baik jika Adam Adli mengadakan libat urus dengan pihak berkepentingan sebelum membuat kesimpulan.

Melontarkan pandangan sama, Presiden Persekutuan Wusyu Malaysia (WFM) Datuk Chong Kim Fatt meluahkan kekecewaan terhadap kenyataan Adam Adli yang beliau anggap bersifat populis.

“Kenyataan itu tidak memberi manfaat kepada mana-mana pihak. Ia hanya bersifat merobek perasaan NSA yang kononnya adalah pihak berkepentingan terbesar dalam dunia sukan.

“Adalah tidak adil bagi mereka yang telah bertungkus-lumus dan bekerja siang malam untuk membuahkan kejayaan dalam acara sukan masing-masing,” katanya.


UMNO tolak PRU semasa pandemik, bantu kerajaan sekat Covid-19

Pilihan Raya Umum Ke-15 (PRU15) tidak wajar diadakan semasa negara masih bergelut dengan penularan Covid-19 sebaliknya UMNO perlu bersama membantu kerajaan, kata Pengarah Pilihan Raya UMNO Datuk Seri Tajuddin Abdul Rahman.

Tajuddin menyifatkan sekiranya PRU15 diteruskan atas desakan pihak tertentu yang mempunyai kepentingan diri sendiri ia akan membantut usaha diambil kerajaan dalam mengekang penularan Covid-19 yang melanda negara.

“Seharusnya ahli UMNO membantu kerajaan dalam usaha memberi fokus mencegah, memerangi serta mengurangkan risiko kadar kebolehjangkitan virus Covid-19.

“Saya sebagai pengarah Pilihan Raya UMNO percaya kita semua perlu komited untuk terus membantu kerajaan menjayakan agenda negara dan membebaskan rakyat daripada pandemik ini,” katanya dalam satu kenyataan.

Selari dengan pendirian tersebut, Tajuddin berkata UMNO perlu mengalih tumpuan jentera pilihan raya di seluruh negara untuk membantu kerajaan menangani Covid-19 dan tidak menumpukan kepada kempen politik pada waktu sukar sekarang.

“Peranan jentera pilihan raya UMNO di negeri dan Parlimen yang bersedia hadapi PRU15 pada waktu ini, seharusnya digembleng untuk membantu kerajaan mengekang Covid-19,” menurutnya dalam satu kenyataan.

Tajuddin, yang juga Ahli Majlis Kerja Tertinggi UMNO, berkata semua pihak perlu fokus kepada isu keselamatan dan kesejahteraan rakyat yang lebih kritikal ketika ini dalam berdepan angka tinggi jangkitan kes positif Covid-19 sekali gus tidak perlu berpolitik sepanjang masa.

Beliau berkata seramai 3.5 juta ahli UMNO di seluruh negara boleh digerakkan bagi membantu kerajaan melandaikan lengkung rantaian Covid-19 dan pada masa sama, membolehkan mereka yang terkesan dengan pandemik itu berupaya meneruskan kehidupan seperti sedia kala.


Gangguan seksual: Pendakwah terkenal dipanggil ke Bukit Aman

Polis dilaporkan mengarahkan seorang pendakwah terkenal hadir di Bukit Aman bagi diambil keterangan berhubung siasatan berkaitan dakwaan gangguan seksual, lapor Harian Metro.

Laman sesawang itu memetik sumber sebagai berkata pendakwan berusia dalam lingkungan 30-an itu diminta hadir di Ibu Pejabat Polis Bukit Aman, esok.

“Namun tidak dapat dipastikan sama ada beliau akan hadir atau tidak.

“Siasatan dijalankan oleh Bahagian Siasatan Jenayah Seksual, Wanita dan Kanak-Kanak (D11), Jabatan Siasatan Jenayah Bukit Aman,” kata sumber kepada laman berkenaan.

Sebelum ini tular di media sosial mengenai video lucah yang menunjukkan lelaki mirip pendakwah itu.


Jangkitan harian naik lagi menjelang fasa peralihan endemik esok

Jangkitan harian Covid-19 di seluruh negara dalam tempoh 24 jam hari ini (31 Mac 2022), dilaporkan meningkat lagi buat hari ketiga berturut-turut, selepas turun kepada 13,336 kes pada 28 Mac.

Data Jabatan Kesihatan Negeri-Negeri yang dikeluar malam ini menunjukkan dalam tempoh itu 18,560 jangkitan baharu dilaporkan berbanding 15,941 kes pada Rabu.

Tujuh negeri dilaporkan merekodkan peningkatan jangkitan harian hari ini dengan Selangor mencatat 10,735 kes berbanding 7,748 kes semalam.

Negeri Sembilan pula merekodkan 1,077 kes baharu, berbanding 765 semalam, diikuti Johor (954 kes baharu, 778 semalam); Pulau Pinang (790 kes baharu, 684 semalam); Melaka (338 kes baharu, 331 semalam); Putrajaya (101 kes baharu, 66 semalam); dan Perlis (48 kes baharu, 33 semalam).

Jangkitan Covid-19 meningkat tatkala sempadan negara akan dibuka sepenuhnya esok (1 April 2022), kepada semua pengembara sama ada telah melengkapkan vaksinasi atau belum.

Menurut Kementerian Kesihatan (KKM), pengembara perlu mematuhi semua tatacara pra-pelepasan dan selepas ketibaan. Pengembara yang lengkap vaksin akan menerima Kad Pengembara biru sementara pengembara yang tidak lengkap atau tidak divaksin akan menerima Kad Pengembara merah.

Semua pengembara yang ingin memasuki Malaysia dikehendaki mengisi borang pra-pelepasan dalam aplikasi MySejahtera. Keputusan ujian pra-pelepasan juga perlu dimuat naik dalam tempoh dua hari sebelum berlepas.

Pada masa sama, mulai esok juga negara akan memasuki fasa peralihan ke endemik yang bermakna beberapa kelonggaran mula diberikan, namun orang ramai diingatkan supaya memakai pelitup muka pada setiap masa jika terdapat kehadiran individu lain.

Mereka juga diingatkan sentiasa membersihkan tangan sama ada menggunakan sabun atau pembasmi bakteria dan kuman, mengelakkan perhimpunan ramai yang menyukarkan penjarakan fizikal, dan tidak berada di ruang yang mempunyai sistem pengudaran yang tidak baik.

Susulan itu kerajaan telah menetapkan satu prosedur operasi standard (SOP) mengandungi 10 keperluan yang akan dikuatkuasakan mengikut Akta 342.

Sepuluh keperluan itu ialah:

i. Memakai pelitup muka ketika di tempat awam.
ii. Waktu operasi mengikut lesen/permit.
iii. Menjaga kebersihan tangan.
iv. Melakukan ujian pengesanan COVID-19 berdasarkan National Testing
Strategy.
v. Menguruskan kes yang disyaki atau disahkan mengikut garis panduan
Kementerian Kesihatan Malaysia (KKM).
vi. Menggunakan MySejahtera dan MySJTrace untuk pendaftaran
kemasukan.
vii. Memastikan penjarakan fizikal 1 meter.
viii. Memastikan pengudaraan dan sistem ventilasi yang baik.
ix. Memastikan kebersihan premis.
x. Mematuhi keperluan vaksinasi untuk aktiviti tertentu.

Sementara itu sembilan garis panduan juga telah dibangunkan bagi membantu rakyat membuat pilihan lebih selamat ketika menjalankan aktiviti
harian demi menjaga keselamatan diri, keluarga dan orang sekeliling.

Sembilan garis panduan itu tidak akan dikuatkuasakan, sebaliknya ia menjadi panduan yang amat digalakkan untuk dipatuhi supaya rakyat dapat kekal berwaspada dengan risiko jangkitan Covid-19 apabila melakukan aktiviti-aktiviti tertentu.

Sembilan garis panduan itu merangkumi:

i. Pengangkutan dan Perjalanan
ii. Pendidikan dan Penjagaan
iii. Aktiviti Peruncitan, Makanan dan Minuman
iv. Ruang Kerja Tertutup
v. Kawasan Kerja Terbuka
vi. Acara, Majlis, Hiburan dan Tarikan Pelancong
vii. Hotel dan Penginapan Tetamu
viii. Keagamaan, Perkahwinan dan Pengebumian
ix. Aktiviti dan Fasiliti Sukan, Rekreasi & Riadah


Penantian 32 tahun KL City berakhir, benam JDT 2-0

Pasukan Kuala Lumpur (KL) City FC menamatkan penantian 32 tahun untuk merangkul Piala Malaysia selepas mengejutkan juara bertahan Johor Darul Ta’zim (JDT) 2-0 pada aksi final di Stadium Nasional Bukit Jalil, malam ini.

Dua jaringan masing-masing daripada Zhafri Yahya dan kapten pasukan Paulo Josue pada separuh masa kedua, turut membantu skuad The City Boys melakar sejarah sebagai juara pada ulang tahun ke-100 kejohanan berprestij yang diperkenalkan pada 1921, selain meraih tiket ke saingan Piala AFC musim depan.

KL City, yang dikenali sebagai Kuala Lumpur FA sebelum proses penswastaan Liga Malaysia (Liga-M), pernah mencipta kejuaraan hatrik Piala Malaysia pada 1987, 1988 dan 1989, namun tidak pernah melangkah ke final selepas itu.

Babak pertama menyaksikan skuad Harimau Selatan menguasai perlawanan denganserangan bertali-arus mencemaskan gawang lawan, manakala KL City pula mempamerkan disiplin bertahan yang cukup baik untuk mematahkan serangan serta tangkas melakukan beberapa serangan balas.

JDT hampir membuka jaringan pada minit kelapan apabila rembatan Bergson da Silva dari penalty arc berjaya menewaskan penjaga gawang Kevin Ray Mendoza, namun percubaan itu sekadar singgah di palang kiri gol KL City.

Tandukan Mauricio dos Santos hasil sepakan percuma Arif Aiman Hanapi pada minit ke-36 dan tandukan Safawi Rasid seminit kemudian, juga berjaya diselamatkan oleh penjaga gol import dari Filipina itu.

Skuad kendalian Bojan Hodak yang mula menunjukkan corak menyerang pada separuh masa kedua, mendapat peluang untuk memecahkan kebuntuan apabila penyerang import dari Colombia, Romel Morales berjaya meloloskan diri ke dalam kawasan penalti JDT pada minit ke-59, namun tindakan pantas penjaga gol Farizal Marlias menyelamatkan keadaan.

KL City yang turun selaku ‘underdog’ akhirnya berjaya mengejutkan JDT, apabila Zhafri meledak masuk bola hantaran lintang daripada J. Partiban pada minit ke-66.

Ketika skuad kendalian Benjamin Mora sedang memburu gol penyamaan, KL City mencipta satu lagi jaringan untuk melebarkan jurang menerusi kapten pasukan, Paulo Josue pada minit ke-74, yang berjaya mengawal hantaran Hadin Azman dengan baik, sebelum menerjah gawang JDT.

KL City mara ke final mengatasi Melaka United 5-3 menerusi penentuan sepakan penalti selepas keputusan agregat terikat 2-2 pada pusingan separuh akhir, manakala juara 2017 dan 2019, JDT membenam Terengganu FC 4-1 secara agregat untuk melangkah ke final.

Zhafri turut dinobatkan sebagai pemain terbaik perlawanan pada majlis penyampaian hadiah yang dihadiri oleh Menteri Komunikasi dan Multimedia merangkap Presiden KL City FC Tan Sri Annuar Musa serta Menteri Belia dan Sukan Datuk Seri Ahmad Faizal Azumu.

Pasukan KL City selaku juara menjulang trofi Piala Malaysia dan menerima pingat manakala JDT menerima pingat selaku naib juara.

Untuk rekod, ini adalah pertemuan pertama KL City FC dan JDT di perlawanan akhir Piala Malaysia selepas kedua-dua pasukan melalui penswastaan kelab, namun Johor FA pernah menewaskan Kuala Lumpur FA untuk memenangi Piala Malaysia pada 1985.

Piala Malaysia tidak dapat diadakan bermula 1942 hingga 1947 berikutan perang dunia kedua manakala edisi 2020 pula dibatalkan susulan pandemik Covid-19.


MP PKR gesa semua parti buang ego, duduk satu meja lawan BN

Seorang Ahli Parlimen (MP) PKR menggesa semua parti termasuk Pakatan Harapan (PH), Perikatan Nasional (PN) dan Parti Ikatan Demokratik Malaysia (Muda) untuk duduk satu meja dan berbincang bagi menghadapi lawan, Barisan Nasional (BN) pada Pilihan Raya Umum Ke-15 (PRU-15) nanti.

Gesaan itu disuarakan MP Pasir Gudang, Hassan Abdul Karim yang mahu semua parti mengenepikan ego kerana hanya kerjasama tersebut dapat membantu mereka menewaskan BN, ia bagi mengambil pengajaran yang berlaku di Melaka dan Johor baru-baru ini.

Hassan mengakui sebelum ini sangat marah dengan tindakan Bersatu sebelum ini, bagaimanapun mengganggap perkara itu sudah berlalu kerana jika berterusan bermusuhan ia hanya akan mengakibatkan BN akan mendapat laluan mudah pada PRU-15 nanti.

“PH dan PN kena kena buang ego masing-masing, saya sendiri secara peribadi marah dengan kawan-kawan dalam Parti Pribumi Bersatu Malaysia (Bersatu) yang dianggap telah mengkhianati PH, tetapi perkara itu sudah berlalu.

“Maknanya sekarang kita kena ada perubahan. Kita tidak boleh lagi beri laluan mudah kepada BN atas segala perkara yang telah mereka lakukan, pembangkang perlu bersama-sama menghadapi mereka,” katanya dipetik laporan media, Utusan Malaysia.

Bekas Pengerusi PKR Johor itu menambah, semua pihak perlu berlapang dada dan tidak menutup sebarang pintu rundingan bagi memastikan kerjasama tersebut berjaya.

“Walaupun kerjasama strategik ini melibatkan kepentingan bersama, tetapi PH yang terdiri daripada PKR, DAP dan juga Parti Amanah Negara boleh bertindak selaku parti induk kepada gabungan pembangkang.

“Selain kerjasama dengan PN dan Muda, kita juga tidak seharusnya menolak perbincangan dengan parti pembangkang lain seperti Pejuang dan Parti Warisan, namun buat waktu ini perbincangan perlu dibuat antara PH, PN dan juga Muda terlebih dahulu.

“Semua pihak perlu berlapang dada dan berjiwa besar untuk memastikan kerjasama strategik ini berjaya dalam matlamat menewaskan BN, jadi jangan tutup sebarang pintu rundingan,” ujarnya lagi.

Terdahulu, gesaan sama juga disuarakan Pengerusi Pejuang, Tun Dr Mahathir Mohamad yang menjangkakan perlu diwujud pakatan antara parti-parti politik bagi menentang BN dalam PRU-15.

Bekas Perdana Menteri itu dilaporkan berkata, perpecahan antara pembangkang hanya akan memberikan kelebihan dan manfaat kepada BN untuk terus mentadbir negara dan negeri.


PKP jejas persediaan pelaksanaan Undi 18: SPR

Penularan pandemik Covid-19 menjadi punca persediaan pelaksanaan Undi 18 terjejas, susulan perintah kawalan pergerakan (PKP) yang diperkenalkan, kata Suruhanjaya Pilihan Raya Malaysia (SPR).

Pengerusi SPR, Abdul Ghani Salleh bagaimanapun berkata, SPR bersikap realistik di sebalik komitmen mereka untuk melaksanakan pendaftaran pemilih secara automatik dan Undi 18 seperti yang diluluskan Parlimen sebelum ini.

Dalam satu kenyataan hari ini, beliau berkata, pelaksanaan PKP secara tidak langsung menjejaskan perancangan dan persiapan SPR bagi membuat persediaan pelaksanaan Undi 18.

“Justeru, pendaftaran pemilih secara automatik dan Undi 18 dijangka boleh dilaksanakan selepas 1 September 2022 setelah menilai semula pelbagai kekangan dan isu yang menjejaskan perancangan dan persiapan awal SPR,” katanya.

Rang Undang-Undang Perlembagaan (Pindaan) 2019 mengenai Undi 18 dan pendaftaran automatik pemilih diluluskan sebulat suara oleh Dewan Rakyat apabila 211 daripada 222 Ahli Parlimen memberikan sokongan pada 16 Julai 2019.


Sentimen perarakan Himpit reaksi berlebihan: Ketua Armada Bersatu

Sentimen terhadap perarakan Himpunan Pemuda Islam Terengganu (Himpit) yang menyaksikan pemuda PAS berarak dengan senjata palsu adalah “reaksi berlebihan” di pihak orang ramai, kata Wan Ahmad Fayhsal Wan Ahmad Kamal.

“Saya rasa ini reaksi berlebihan orang ramai terutamanya dalam kalangan bukan Melayu (dan) bukan Islam. Mereka mengadakan sambutan, majlis peribadi mereka untuk parti,” kata Ketua Armada Bersatu itu.

Beliau yang juga Ahli Parlimen Perikatan Nasional (PN) Machang berkata, perarakan itu sebenarnya seperti pertandingan pakaian beragam yang sekadar mengingati zaman silam.

Bercakap kepada media di Kompleks Mahkamah Kuala Lumpur hari ini (Selasa, 21 Februari 2023), beliau berkata sebagai rakan PAS dalam gabungan PN, beliau amat yakin parti Islam itu tidak membenarkan tindakan agresif.

“Saya amat yakin mereka tidak agresif dan mereka juga tidak menyokong sebarang keganasan menggunakan senjata atau menghantar mesej yang salah tentang Islam,” katanya.

“Salah faham ini harus dihentikan dan media harus membenarkan ahli PAS menjelaskan secara menyeluruh kepada umum. Saya rasa mereka telah menjelaskan, cukup berasas,”tambahnya lagi.

Menyifatkan isu itu sebagai remeh, Wan Fayhsal berkata terdapat lebih banyak perkara yang mendesak seperti skandal kapal tempur pesisir pantai (LCS), kos sara hidup, dan Perbadanan Tabung Pendidikan Tinggi Nasional (PTPTN) yang memerlukan perhatian.

“Mengapa kita akan menenggelamkan isu sebenar dengan isu-isu ini?,” katanya sambil menambah bahawa perarakan itu hanya untuk menunjukkan “kasih sayang dan sokongan” kepada naratif sejarah Islam.

Polis Terengganu kini sedang menyiasat perarakan kontroversi itu untuk kemungkinan kesalahan.

Terdahulu, Ketua Penerangan PAS Pusat, Ir Khairil Nizam Khirudin turut berterima masih kepada Ketua Polis Terengganu, Datuk Rohaimi Md Isa yang mengesahkan gambar yang tular di media sosial sebenarnya acara perarakan yang dipertandingkan.

“PAS menegaskan bahawa himpunan HIMPIT di Terengganu adalah satu Manifestasi Semangat Sayang Kepada Perjuangan Para Sahabat dan cinta kepada Islam dengan pakaian yang menjelmakan watak pejuang Islam di zaman para sahabat Rasullullah SAW.

“Apakah cinta kepada Islam agama sejahtera itu sudah salah di zaman pemerintahan Malaysia Madani?,” soal Khairil Nizam yang juga Ahli Parlimen Jerantut.

Adakah cinta kepada Islam jadi kesalahan zaman Malaysia Madani?


Peguam Najib tak sihat, rayuan dapatkan dokumen bank AS dan Zeti ditangguh

Prosiding rayuan Datuk Seri Najib Tun Razak bagi mendapatkan dokumen bank melibatkan bank pelaburan Amerika Syarikat Goldman Sachs dan keluarga bekas Gabenor Bank Negara (BNM) Tan Sri Dr Zeti Akhtar Aziz ditangguhkan hari ini setelah peguam utama bekas perdana menteri itu tidak sihat.

Panel tiga hakim Mahkamah Rayuan terdiri daripada Datuk P. Ravinthran, Datuk Abu Bakar Jais dan Datuk Hashim Hamzah membenarkan permohonan penangguhan oleh Effa Azuin Aidrul Hisham yang merupakan antara peguam dalam pasukan pembelaan Najib, menurut laporan Bernama.

Ravinthran, yang mengetuai panel itu, mengarahkan pengurusan kes diadakan esok untuk menetapkan tarikh awal bagi prosiding rayuan itu.

Mahkamah juga membenarkan permohonan Effa Azuin untuk mengecualikan Najib daripada menghadiri prosiding mahkamah hari ini yang berlangsung secara dalam talian.

Effa Azuin memberitahu mahkamah bahawa peguam Tan Sri Muhammad Shafee Abdullah tidak sihat kerana demam.

Beliau berkata Muhammad Shafee yang tidak sihat pagi ini, telah ke klinik dan diberi cuti sakit. Beliau memohon mahkamah supaya diberi penangguhan pendengaran rayuan tersebut.

Timbalan Pendakwa Raya Ahmad Akram Gharib yang mewakili pendakwaan bersama Mohamad Mustafa P. Kunyalam, tidak membantah penangguhan itu tetapi menyerahkan kepada mahkamah berhubung permohonan untuk mengecualikan kehadiran Najib dalam prosiding mahkamah hari ini.

Najib dalam usaha mendapatkan dokumen bank untuk digunakan dalam perbicaraannya membabitkan penyelewengan dana RM2.3 bilion daripada 1Malaysia Development Bhd ( 1MDB).

Beliau merayu terhadap keputusan Mahkamah Tinggi pada 12 Julai tahun lepas yang menolak dua permohonan penemuannya untuk meminta pihak pendakwaan dalam perbicaraan IMDBnya mendedahkan dokumen perbankan yang dikaitkan dengan keluarga Zeti atas dakwaan bahawa keluarganya didakwa menerima wang daripada ahli perniagaan dalam buruan. Low Taek Jho, juga dikenali sebagai Jho Low.

Najib memfailkan perintah mahkamah pada 24 Mac tahun lepas untuk meminta pihak pendakwaan memberikan beberapa penyata perbankan daripada syarikat, termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd, dipercayai mempunyai kaitan dengan Jho Low dan keluarga Zeti dalam kes 1MDBnya.

Ahli Parlimen Pekan itu juga memfailkan permohonan kedua pada 7 April tahun lepas untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.

Najib berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan kesnya masih berjalan di Mahkamah Tinggi di hadapan Hakim Datuk Collin Lawrence Sequerah.

Dalam prosiding hari ini, peguam Sofea Shereen Mohamed Salim hadir sebagai peguam pemerhati bagi pihak Zeti dan suaminya.